
ועדת משנה של ועדת העבודה הרווחה והבריאות

 לתקנות שוויון זכויות לאנשים עם מוגבלות

8.11.2011


הכנסת השמונה עשרה






נוסח לא מתוקן

מושב רביעי

פרוטוקול מס' 65

מישיבת ועדת המשנה של ועדת העבודה, הרווחה והבריאות

לתקנות שוויון זכויות לאנשים עם מוגבלות

יום שלישי, י"א בחשוון התשע"ב (8 בנובמבר 2011), שעה  13:00

סדר היום:

תקנות שוויון זכויות לאנשים עם מוגבלות (התאמות נגישות לשירות), התשס"ח-2088

סימן י', נגישות לתערוכות ולמרכזי מבקרים – תקנות 62א-65א – המשך דיון

נכחו:

חברי הוועדה:

אילן גילאון – היו"ר

מוזמנים:

שמואל חיימוביץ, ממונה נגישות ארצי, נציבות שוויון לאנשים עם מוגבלות

עו"ד בלהה ברג, היועצת המשפטית, נציבות שוויון לאנשים עם מוגבלות

עו"ד צביה אדמון, ריטיינרית, נציבות שוויון לאנשים עם מוגבלות

ד"ר שירה ילון חיימוביץ, ריטיינרית, נציבות שוויון לאנשים עם מוגבלות

ד"ר נורית ניישטט, ריטיינרית, נציבות שוויון לאנשים עם מוגבלות

ד"ר שירה ילון חיימוביץ, יועצת, נציבות שוויון לאנשים עם מוגבלות

ד"ר אורנה ערן, יועצת, נציבות שוויון לאנשים עם מוגבלות

עו"ד עדי גולדינר, ייעוץ וחקיקה, משרד המשפטים

יעל ניסן, משרד הבריאות

כפיר מצוינים, כלכלן, משרד הפנים

עידית עמיחי, מנהלת מחלקת מוזיאונים, משרד התרבות והספורט

עו"ד מיטל שרעבי, עוזרת ראשית ליועצת המשפטית, משרד התרבות והספורט

שלומית נמליך, יועצת לענייני מוזיאונים, משרד התרבות והספורט

רפ"ק דוד חדד לוי, אדריכל מרכז בינוי, המשרד לביטחון פנים

עו"ד סנ"צ אלעזר כהנא, עוזר היועץ המשפטי, המשרד לביטחון פנים

עו"ד רעיה  שטנר, עוזרת ליועץ המשפטי, המשרד לביטחון פנים

רפ"ק אורן משולם, ראש חוליית מחקר קש"ת, המשרד לביטחון פנים

עזרא סרי, ראש היחידה לשיקום, לתעסוקה והכשרה מקצועית, משרד הביטחון

מיכאל רויטמן, מורשה נגישות מטעם הדיור הציבורי, משרד האוצר

מירב גת, יועצת האגף לטיפול באדם עם פיגור שכלי, משרד הרווחה והשירותים החברתיים

דני כץ, מפח ארצי, האגף לטיפול באדם עם פיגור שכלי, משרד הרווחה והשירותים החברתיים

עו"ד אילן שפירא, מנהל תחום הסדרה עסקית, דואר ישראל

ראובן ברון, מורשה נגישות השירות, המרכז לעיוור בישראל

דורית ווליניץ, יו"ר איגוד המוזיאונים

מיה הלוי, מנהלת מוזיאון המדע ע"ש בלומפילד בירושלים

עו"ד נטע-לי סגל קופילוב, יועצת משפטית, עמותת נגישות ישראל

נדב ענבר, מנהל אגף תרבות וספורט, אקי"ם ישראל

עו"ד שאול שרצר, היועץ המשפטי, התאחדות ענף הקולנוע בישראל

ששון עוזר

דורון יהודה, מנכ"ל ארגון נכי הפוליו

ד"ר גבריאלה עילם, נגישות לשירות, מטה מאבק הנכים

ישראל אבן זהב, מטה מאבק הנכים ופורום ארגוני הנכים

יעקב עילם, מטה מאבק הנכים ופורום ארגוני הנכים

עו"ד יערה קלמנוביץ, רכזת הפורום לענייני נגישות, מטה מאבק הנכים

ייעוץ משפטי:

אייל לב ארי

מנהלת הוועדה:

וילמה מאור

רשמה וערכה:

אהובה שרון – חבר המתרגמים בע"מ

תקנות שוויון זכויות לאנשים עם מוגבלות (התאמות נגישות לשירות), התשס"ח-2088

סימן י', נגישות לתערוכות ולמרכזי מבקרים – תקנות 62א-65א – המשך דיון

היו"ר אילן גילאון:

שלום לכולכם. ברוכים הבאים. זאת ישיבה ראשונה אחרי פגרה מאוד מאוד ארוכה. האמת היא שהתגעגענו כולנו, בהחלט התגעגענו. לאט לאט אני למד שזה באמת המקום הכי טוב בתוך כל הבניין הזה.


אנחנו חוזרים לעבודה. אם יש למישהו סיפור מרשים לספר לנו על כל עניין או נגישות, אנחנו נשמע.


יש לנו ברכות לשמואל שקיבל עובד מצטיין. מגיע לך. כל הכבוד. אנחנו שמחים ואנחנו גאים בשותפתך אתנו.


הייתי בביקור משפחתי בארצות הברית והייתי במקום די נידח, אני מדבר על מרילנד, אבל לא הצלחתי לתפוס אותם בדבר אחד בחוסר נגישות. זה פשוט מדהים איך לדבר הזה שם יש הפנמה מוחלטת. זה לא יאומן. מקומות הכי מרוחקים, כל דבר שאתם רק חושבים עליו נמצא שם וזה מדהים. לקפיטליסטים האלה יש כמה תכונות טובות ואת זה צריך ללמוד מהם.


במושב הזה יש לנו הרבה מאוד עבודה כי אנחנו צריכים להספיק עוד הרבה מאוד דברים. בקרוב תהיה ישיבה נוספת עם המשרדים הממשלתיים, ישיבת הנזיפה הקבועה שמתקיימת כל שליש. אני מדבר על המטלות שהטלנו עליהם כאן בשולחן הזה, שרובן לא התמלאו.


אני חוזרים אחורה ויש כמה תיקונים שאייל יראה לנו. אחרי כן נחזור לתקנות השירות.

אייל לב ארי:

אנחנו בתקנות השירות ואנחנו הולכים מעט אחורה לסעיפים הקודמים שכבר אושרו. יש דברים שהם מהרגע האחרון אבל הם יותר חידוד ולא תיקונים מהותיים.


בעמוד 3 למעלה, לגבי חובת מקום שמציג תערוכות, יספק נגישות למידע קולי. ביקשה הנציבות לחדד את העניין שבעצם מידע קולי יהיה בשפה רשמית.

קריאה:

זה לא ברור?

אייל לב ארי:

לא.

היו"ר אילן גילאון:

עברית וערבית הן השפות הרשמיות. אלה הערות הנציבות?

בלהה ברג:

כן.

אייל לב ארי:

בתחתית העמוד, הערת הנציבות מ-1 באוגוסט, לגבי פסקה (ג)(2) שמתחילה במלים "על אף האמור בפסקה (1) בשולחן תצוגה" מציעה לומר: "על אף האמור בפסקה (1) בשולחן תצוגה שבו מוצג פריט בשיפוע העולה על שלושים מעלות, יהיו שוליו התחתונים של השולחן בגובה של 75 סנטימטרים לכל היותר".

קריאה:

תמשיך למטה. יש הצעה מחודשת.

אייל לב ארי:

נכון. יש משהו יותר מעודכן. מציעים לשנות את הנוסח ב-(1) ו-(2) כך שייאמר: "המוצגים המוצבים מעל שולחנות תצוגה, יוצבו בתערוכה כך שעיקר המוצג יהיה ניתן לצפייה בבירור גם על ידי אדם שעיניו בגובה 110 סנטימטרים".

קריאה:

וזה ברור? אם ברור למה הכוונה, זה מצוין.

היו"ר אילן גילאון:

ברור שבן אדם שיושב, גם הוא יוכל לראות.

גבריאלה עילם:

עיקר המוצג.

שמואל חיימוביץ:

עיקר המוצג, הכוונה היא שאותו חלק של מוצג שיש לו עניין לציבור. אם יש מטבעות בגובה מסוים ומה שחשוב זה לראות את המטבעות, כמובן שהתצוגה הנכונה היא לראות כשהיא מונחת אופקית. אם שמים בשיפוע, אפשר לראות את עיקר התצוגה גם ממצב עמידה וגם ממצב של ישיבה. זאת בדיוק הכוונה.

היו"ר אילן גילאון:

בסדר. הכוונה מקובלת.

גבריאלה עילם:

זה נמחק?

היו"ר אילן גילאון:

כן.

אייל לב ארי:

נמחק (ג)(1) ו-(2) ויהיה מה שהקראתי לגבי הגובה של 110 סנטימטרים.


אנחנו עוברים לעמוד 4, פסקה (4). הנציבות הציעה למחוק אותה לאור תקנת משנה (ג)(2) שעצם אומרת את אותם דברים.

היו"ר אילן גילאון:

"חייב בביצוע התאמות נגישות כאמור בתקנות משנה".

אייל לב ארי:

(4) אומר: "החייב בביצוע התאמות נגישות כאמור בתקנת משנה זו" וכולי. "אם בשל התערוכה או בשל אופיים של המוצגים, יש להציבם בדרך מיוחדת לרבות תאורה מיוחדת הנדרשת עבורם".


סעיף (ג)(2) מדבר באופן יותר כולל: "החייב בביצוע התאמות נגישות כאמור בתקנת משנה (ג) ו-(ג1) פטור מביצוע התאמות כאמור אם בשל התפיסה העוצמתית של התערוכה או בשל אופיים של המוצגים יש להציבם בדרך מיוחדת לרבות תאורה מיוחדת הנדרשת עבורם".

היו"ר אילן גילאון:

יש הערות? אין. בסדר.

אייל לב ארי:

בעמוד 5 יש תיקון נוסחי. בפסקה (5) למעלה, תראו את המחיקה עם שני הקווים. "או כאשר המוצגים נועדו לצפייה מרחוק" – נמחק. הצורך הוא רק לאורך כבש שעולה על חמישה אחוזים.

מיה הלוי:

אני יכולה להציע שזה יהיה שמונה אחוזים כמו חוק התכנון והבנייה? בדרך כלל המבנים עומדים בחוק התכנון והבנייה בנושא של שיפוע של רמפה. בואו ניצמד לחוק התכנון והבנייה ולא נמציא מגבלה נוספת כי רוב המבנים לא יעשו פחות.

היו"ר אילן גילאון:

שמוליק, איך מופיע אצלנו?

קריאה:

שמונה. עד שמונה.

מיה הלוי:

אז נכתוב עד שמונה.

היו"ר אילן גילאון:

שמוליק, אתה תגיד. אתה בעל המקצוע.

שמואל חיימוביץ:

בחוק התכנון והבנייה זה עד שמונה אחוזים. על פניו מה שיכול לקרות כאן זה שאנחנו נשתמש בשיפועים קיימים שמוטלים כחוק לצורך הצבת תערוכות. זאת המשמעות.

קריאה:

היום בחוק מותר עד שמונה.

שמואל חיימוביץ:


אבל המשמעות של זה היא שאי אפשר יהיה להציב שם תצוגות.

גבריאלה עילם:

אפשר שיהיה כבש כזה.

היו"ר אילן גילאון:

בין חמישה לשמונה אחוזים אי אפשר יהיה להציב את המצגות?

שמואל חיימוביץ:

זאת כרגע המשמעות, כפי שהסעיף מנוסח כאן.

היו"ר אילן גילאון:

אתה מוכן לקבל את זה?

שמואל חיימוביץ:

לדעתי הנכון הוא ללכת לפי כבש תקני מותר ולא לפסול את האפשרות להציב שם תערוכות.

קריאה:

נכון, שזה עד שמונה אחוזים.

היו"ר אילן גילאון:

כלומר, אתה מסכים.

שמואל חיימוביץ:

כן. 

היו"ר אילן גילאון:

בסדר. מקובל עד שמונה אחוזים.

אייל לב ארי:

ששיפועו עד שמונה אחוזים.

קריאה:

על פי חוק התכנון והבנייה. אם חוק התכנון והבנייה ישתנה ויגדיר שיפוע אחר, המבנים יצטרכו לעמוד בחוק התכנון והבנייה החדש.

אייל לב ארי:

כן.

קריאה:

לכן עכשיו לדעתי זה צריך להיות עד שמונה אחוזים כמו בחוק התכנון והבנייה.

גבריאלה עילם:

הערה. חמישה אחוזים מאפשר ליותר אנשים שקשה להם ללכת או שהם בכיסא גלגלים והם יוכלו לראות את התערוכה. אם אנחנו עכשיו מצמידים את זה לחוק התכנון והבנייה, ונניח שמחר בבוקר במבנים מסוימים במצבים מסוימים מאשרים גם 12 אחוזים, זאת אומרת שכל מי שיש לו איזשהו קושי, לא יוכל להגיע.

מיה הלוי:

ההצעה שלי היא עד שמונה אחוזים. אני לא אומרת יותר. אני אומרת עד שמונה אחוזים כי זה היום התקן של חוק התכנון והבנייה.

היו"ר אילן גילאון:

היא רוצה ללכת לפי התקן.

גבריאלה עילם:

במבנים חדשים.

היו"ר אילן גילאון:

היא רוצה יותר אחידות. בסדר. מקובל. עד שמונה אחוזים.

אייל לב ארי:

שמואל, עד שמונה אחוזים?

שמואל חיימוביץ:

כן.

אייל לב ארי:

אנחנו עוברים לעמוד 7 למטה.

מיה הלוי:

אנחנו יכולים לקבל הסבר לגבי המושבים? סעיף (ה) למושבים, לא בטוח שהבנו. סעיף (ה) בעמוד 5.

היו"ר אילן גילאון:

מושבים לשימוש הציבור יהיו עשרה אחוזים, מהם מושבים מותאמים כאמור. היא רוצה הסבר למה הכוונה.

צביה אדמון:

קודם כל, לגבי הסיפא, כרגע עשינו את זה בצריך עיון כי אנחנו מתכוונים לעשות סעיף מיוחד לגבי התקנת מושבים במקומות ציבוריים גדולים.  זה יחול גם על מוזיאונים אבל זה יהיה בנפרד.

מיה הלוי:

אבל רק אם המוזיאונים גדולים. אם זה מוזיאון קטן, זה לא שייך.

צביה אדמון:

כן, רק מוזיאונים גדולים. לא כל המוזיאונים. הסעיף הזה יהיה במקום נפרד והוא לא יתייחס רק למוזיאונים ולמקומות ציבוריים גדולים בכלל. 


לגבי הרישא, זה אומר שאם יש כרגע מושבים או ספסלים לציבור, חלק מהם צריכים להיות מושבים מותאמים, מושבים רגילים שיהיה אפשר לקום מהם.

מיה הלוי:

את זה הבנו. את השני לא.

צביה אדמון:

את הסיפא נשים כרגע בצריך עיון עד שיהיה הסעיף עליו נדבר לגבי מושבים. 

היו"ר אילן גילאון:

מתי יבוא הסעיף הזה?

צביה אדמון:

אני אסביר מה אנחנו הולכים לעשות שם. אנחנו הולכים לכתוב באופן כללי זה כנראה יהיה בסעיף 23, אבל אני עוד אראה את המקום המדויק. אנחנו הולכים לעשות סעיף שיגיד באופן כללי.

קריאה:

במקום סעיף (ה)?

צביה אדמון:

לא. באופן כללי בתקנות. הוא יחול גם על מוזיאונים. הוא יגיד שיש מקומות ציבוריים שהם בניין כגון קניונים, משרדי ממשלה וכן מוזיאונים, במעברים בהם מרחקי הליכה מעל שישים מטרים, יוצבו מושבים לשימוש הציבור כל שישים מטרים כאמור והם יותקנו כך שהם לא יהוו מכשול כאשר הציבור עובר, כדי שלא יצטרכו לדלג מעליהם ולא יעצרו את שטף ההליכה. האחריות תהיה של הבעלים של המקום.


זה כנראה יהיה גם סעיף לגבי מושבים בבתי עסק, אבל זה כבר לא רלוונטי לדיון שלנו.

מיה הלוי:

אם היום רוחב המסדרון שאורכו יותר משישים מטרים לפי תקן, אם ישימו בו מושבים, זה אומר שהמסדרון לא יהיה לפי תקן. איך מתייחסים לזה?

צביה אדמון:

אני לא מכירה דבר הזה.

שמואל חיימוביץ:

ישימו את המושבים במקום שלא תהיה בעיה.

מיה הלוי:

לא תמיד יש מקום פיזי למקם את המושבים האלה.

שמואל חיימוביץ:

ייעשה שינוי פיזי שיאפשר את זה.

מיה הלוי:

ישנו את הקירות של הבניין?

שמואל חיימוביץ:

יכול להיות.

צביה אדמון:

כשאני הייתי במוזיאונים, לא ראיתי מקום שיש בו מעברים כל כך צרים שאי אפשר לשים בהם מושבים.

היו"ר אילן גילאון:

יש.

מיה הלוי:

תלוי איפה. את היית בחלק אבל לא היית בכולם. 

היו"ר אילן גילאון:

חבר'ה, הדיון במוזיאונים קטנטנים, אנחנו צריכים לדבר עליהם.

מיה הלוי:

לא, אנחנו לא מדברים על קטנטנים אלא על העיקרון. זה משהו חדש שנוסף לתקנות מעבר לכל מה שקבענו עד היום.

צביה אדמון:

במקומות ציבוריים גדולים, יש להם מרחקי הליכה גדולים.

מיה הלוי:

איך מגדירים במוזיאון מה זה גדול?

צביה אדמון:

מוזיאון תל אביב החדש, יש בו מרחקי הליכה של מעל שישים מטרים.

היו"ר אילן גילאון:

צביה, זה לא מבושל.

צביה אדמון:

הסעיף לא אמור להיות כאן.

היו"ר אילן גילאון:

אם כן, הסעיף הזה לא מבושל. אנחנו לא יכולים לדבר כאילו זה כך.

מיה הלוי:

יש כאן התייחסות בסעיף. אז תמחקי את מה שלא רלוונטי.

היו"ר אילן גילאון:

נמתין עד שהם יבשלו את הסעיף.

מיה הלוי:

תגידו לנו מה נמחק מכאן.

צביה אדמון:

את הסיפא אפשר למחוק.

היו"ר אילן גילאון:

בסדר. בינתיים את הסיפא אפשר למחוק.

מיה הלוי:

אני כן הייתי רוצה לקיים את הדיון ואני אסביר למה.

היו"ר אילן גילאון:

אי אפשר עכשיו  לקיים דיון על דבר כזה. זה צריך להיות דבר שמופיע בהצעות מוכנות.

קריאה:

סעיף המוזיאונים הוא סעיף שמחריג את יתר ההסדרים לגבי המוזיאונים. אתם יכולים לבוא לדיון ולדון בסעיף 23 או היכן שזה יהיה, אבל קחו בחשבון שהסעיף הזה יחול עליכם.

היו"ר אילן גילאון:

בסדר, אבל למה לדבר כרגע על ביצה שלא נולדה? תודה. כרגע אין מה לדבר על זה. זה עדיין לא נולד. כשזה ייוולד, אנחנו נדבר על זה.

מיה הלוי:

מאיפה מוחקים?

היו"ר אילן גילאון:

את הסיפא. תכינו ונראה במה מדובר, על איזה מסדרון, על איזה אולם, מה הרוחב וכולי.

אייל לב ארי:

אני רוצה לחדד את פסקה (5) בה דנו קודם, לגבי שיפוע הכבש. השאלה אם זה נכון מבחינת ההיגיון של האמור בפסקה. "לא יוצבו מוצגים במקום שאינו מאפשר צפייה מקרוב כגון לאורך מדרגות או לאורך כבש ששיפועו עד שמונה אחוזים" או "עולה על שמונה אחוזים"?

שמואל חיימוביץ:

עולה.

היו"ר אילן גילאון:

עד.

שמואל חיימוביץ:

עולה. עולה על שמונה אחוזים. לא יוצבו.

אייל לב ארי:

בגלל זה "עולה על שמונה אחוזים".

היו"ר אילן גילאון:

נכון. צודק.

אייל לב ארי:

אנחנו עוברים לעמוד 7 למטה. סעיף 64(1)(ו), לגבי נושא שנשאר פתוח, לגבי גודל הפונט. השלט מדבר על שימוש בספרות ולכן נשאר גודל הספרות ארבעים מילימטרים.

היו"ר אילן גילאון:

בסדר. צביה, אתם נשארים במה שהיה קודם.

צביה אדמון:

כן.

גבריאלה עילם:

לגבי הסעיף של גובה השלטים לא נעשה שום דבר? זה גובה השילוט שאדם בכיסא גלגלים לא יראה מה כתוב בו. אני הייתי עכשיו במוזיאון מטרופוליטן בכיסא גלגלים וכל מקום שהשלט היה גבוה, אי אפשר היה לקרוא אותו.

מיה הלוי:

מטרופוליטן לא נגיש.

גבריאלה עילם:

מטרופוליטן מאוד נגיש, חוץ מחלק מהמקומות. הייתי בתערוכת מיניאטורות, כך שאדם בכיסא גלגלים וילדים לא יכולים לראות את המיניאטורות.

בלהה ברג:

לגבי מה שכתוב בשלט, זה גם בדפוס.

היו"ר אילן גילאון:

היא מדברת על הגובה.

בלהה ברג:

אנשים שזה גבוה להם, יכולים לקבל את כל המידע מודפס. כל מה שכתוב בשלט נמצא גם בחוברות שניתנות ומיועדות לאנשים עם מוגבלות ראייה, אבל אנשים שלא יכולים להגיע לשלט ולראות אותו מכל סיבה שהיא, יכולים להיעזר בחוברות האלה.

שמואל חיימוביץ:

צריך לדעת את זה מראש.

גבריאלה עילם:

הגובה של השלטים נקבע, אני מבינה, כדי שאדם כבד ראייה יוכל להתקרב ולקרוא אותם בגובה עמידה, אם אני מבינה נכון שזאת הסיבה. זאת אומרת שמי שבכיסא גלגלים יצטרך להשתמש באמצעי עזר של אנשים. יש כאן בעיה אמיתית.

היו"ר אילן גילאון:

מה את מציעה, למקם את זה איפה? באיזה גובה?

קריאה:

מטר ועשרה סנטימטרים.

גבריאלה עילם:

לא. מטר ו-25 סנטימטרים זה בסדר.

צביה אדמון:

זאת נראית לנו התערבות גדולה מדיי בעבודת המוזיאון.

גבריאלה עילם:

אולי לא צריך להגיד באיזה גובה לשים את השלטים.

היו"ר אילן גילאון:

אפשר לשבת בכיסא ולהסתכל. נניח שנוריד את זה לחצי גובה, אבל מה יקרה לאלה שעומדים ואין להם כיסא? זאת בעיה. לא כולם יושבים כי יש גם כאלה, לא רבים אמנם, שעומדים.

שמואל חיימוביץ:
בישיבה אפשר לראות שלט אם הוא כתוב בגודל מתאים. הבעיה היא שלפעמים משתמשים באותיות כאלה קטנות שלא רואים. אז החלופה המוצעת כאן היא שיש את החומר בדפוס ואפשר לקחת את המידע הזה ולהסתובב אתו, ותוך כדי להיחשף למידע אם לא מצליחים לקרוא אותו. 

מיה הלוי:

למה בכלל לכתוב גבהים? אם אנחנו אומרים שאנחנו מאפשרים את הטקסטים להיות במצב שהם נגישים, בואו לא נתערב בגובה, אם זה מטר ו-72 סנטימטרים או מטר ו-75 סנטימטרים אלא נדרוש שהטקסטים שישנם, אפשר יהיה לקחת אתם כחוברת, ואם מישהו הוא כבד ראייה או אם מישהו בכיסא גלגלים, הוא יוכל לראות את כל הטקסטים.

היו"ר אילן גילאון:

זה הגיוני מה שאת אומרת.

שמואל חיימוביץ:
בואו נציע את זה לכל הציבור.

היו"ר אילן גילאון:

נכון. את צודקת וגם הסעיף כמו שהוא אומר את הדברים.  זה נשאר כמות שהוא.

קריאה:

להוריד את (ג).

צביה אדמון:

לא, לא להוריד. הוא נותן לך טווח גדול מאוד לשים את השלט, כמעט בלתי מוגבל.

מיה הלוי:

כדי שלא תהיה תחושה לחלק מהציבור שלא התייחסו אליו אני אומרת שמאחר שבכל מקרה אנחנו נדרשים לעשות את כל הטקסטים מודפסים ולתת אותם ביד, כאן לא תתערבו.

צביה אדמון:

למרבית האוכלוסייה תהיה אפשרות לקרוא את השלט. 

קריאה:

יש דוגמאות של פסלים שלא מוצבים ליד קיר למשל ואז הכתובית תהיה על הרצפה.

היו"ר אילן גילאון:

תודה. זה בסדר. זה יכול להישאר כך.

שמואל חיימוביץ:

כאן כתוב שאם זה על קיר, אבל זה לא על הקיר.

היו"ר אילן גילאון:

חברים, תודה רבה. הסעיף הזה הסתיים.

אייל לב ארי:

יש עוד הערה של ראובן ברון לגבי פסקה (ו).

היו"ר אילן גילאון:

אנחנו נתייחס להערה כשהוא יגיע, אם יגיע. מה ההערה שלו?

אייל לב ארי:

הוא אומר לגבי פסקה (ו) שאם יש בשלט מספר מוצג בהתאם לקטלוג או מידע מותאם אחר, המספר צריך להיות בגודל של 4 סנטימטרים בניגוד מישושי וחזותי.

מיה הלוי:

גם ארבעה סנטימטרים זה גודל שנראה יותר גדול לפעמים.

קריאה:

זה בלתי אפשרי לעשות את זה.

היו"ר אילן גילאון:

תודה רבה. הלאה. ההערה לא מתקבלת.

צביה אדמון:

אני חושבת שיש לנו הפנייה. תסתכל בסעיף (ה). "קיימת ניגודיות, גוון לפי ת"י 1618 חלק ארבע, עם הכיתוב בין השלט לבין הרקע".

היו"ר אילן גילאון:

דובר על ארבע. לא צריך.

צביה אדמון:

לא צריך ניגוד מישושי.

אייל לב ארי:

אנחנו עוברים לעמוד 8 למעלה, סעיף (ז). 

מיה הלוי:

לפי מה הגעתם לארבעה סנטימטרים? אני לא זוכרת אף מוזיאון שראיתי ספרה כל כך גדולה. זה ממש בולט לפעמים יותר מהמוצג. זאת גזרה שאי אפשר לעמוד בה.

היו"ר אילן גילאון:

מוצג שיהיה קטן מארבעה סנטימטרים, אנחנו נצמצם את זה לשני סנטימטרים, כדי שלא יכסה את המוצג. 

שמואל חיימוביץ:

למיטב זיכרוני, ארבעה סנטימטרים נדרשו רק לצורך זיהוי באיזי גייד איזה מספר אתה לוחץ כדי לשמוע את התיאור של המוצר.

מיה הלוי:

היו מוצגים ממוספרים, יהיה גודל וכולי.

צביה אדמון:
אני ראיתי את זה בחוץ לארץ וזאת לא בעיה.

מיה הלוי:

ארבע נראה לנו מאוד גבוה. אנחנו מנסים להבין מאיפה הבסיס שלו. אני יודעת שזה נראה לכם התקטננות וזה נראה לכם שלא משנה אם זה שני סנטימטרים או שלושה סנטימטרים אבל בכל זאת לנו יש איזשהו ניסיון לשמור על הנראות של התערוכה כתערוכה.

שמואל חיימוביץ:

כבר קיבלתם על זה פטור. מה הבעיה?

היו"ר אילן גילאון:

יש לכם פטור על כך דבר שפוגע.

מיה הלוי:

לא על הסעיף הזה. הסעיף הזה לא נכלל בפטור.

צביה אדמון:

אין שום בעיה עם גודל של ארבעה סנטימטרים. אני ראיתי את זה בעצמי בתערוכות בחוץ לארץ. 

מיה הלוי:
כל הזמן אתם ראיתם בחוץ לארץ אבל אני בעיקר רואה בחוץ לארץ את הדברים.

היו"ר אילן גילאון:

מה את מציעה?

מיה הלוי:

אני רוצה להבין מאיפה מגיע הגודל של ארבעה סנטימטרים? אנחנו מדברים על סדר גודל של שישה סנטימטרים שלט וזה אומר במקום שיש בו הדרכה קולית, לכל אחד מהמוצגים שיש להם הדרכה קולית כי הם מסומנים במספרים. זה גודל נורא גדול. אני מנסה לצמצם את הגודל. אנחנו מדברים על זיהוי מספר ולא על לקרוא טקסט רציף, לא על לקרוא משפט ארוך אלא על זיהוי ספרה שבדרך כלל יחסית עיצוב הספרות היום הוא בקונטרסט מספיק בולט, הפונטים הם מספיק חד חד-ערכיים ומספיק חד-משמעתיים ולכן גודל ארבעה סנטימטרים נראה לנו מאוד גדול.

היו"ר אילן גילאון:

הבנו. איך הגעתם לארבעה סנטימטרים ומה מקובל באמריקה?

מיה הלוי:

2.5 סנטימטרים נראה לנו נכון.

היו"ר אילן גילאון:

הבנו את השאלה.

צביה אדמון:

הכוונה כאן היא שיוכלו לזהות את המספר באופן ברור.

היו"ר אילן גילאון:

היא אומרת שארבעה סנטימטרים, זה גדול.

מיה הלוי:

זה מאוד גדול.

היו"ר אילן גילאון:

ואילו את אומרת שפחות מארבעה סנטימטרים לא יזהו את זה.

צביה אדמון:

אני לא אומרת שפחות מארבעה סנטימטרים לא יזהו, אבל ארבעה סנטימטרים זה מספיק גדול כדי שיזהו בקלות.

מיה הלוי:

אני חושבת שגם שניים וחצי סנטימטרים זה מספיק גדול כדי שיזהו בקלות.

היו"ר אילן גילאון:

תראי לי את הדבר עליו שכתוב עליו חבר כנסת.

מיה הלוי:

אנחנו מדברים על ספרה ולא על אות.

היו"ר אילן גילאון:

זה מספיק? זה לא ארבעה סנטימטרים אלא אלה שני סנטימטרים.

מיה הלוי:

זה גדול מאוד לספרה.

היו"ר אילן גילאון:

כאן אלה שני סנטימטרים.

מיה הלוי:

כן, וזה גדול מאוד לספרה. אנחנו מציעים שניים וחצי סנטימטרים.

היו"ר אילן גילאון:

אתם רוצים שניים וחצי סנטימטרים.

מיה הלוי:

כן.

היו"ר אילן גילאון:

רצינו לתת לכם שני סנטימטרים, אבל ביקשתם שניים וחצי סנטימטרים וכך יהיה. שניים וחצי סנטימטרים במקום ארבעה סנטימטרים.


ראובן, ההערה שלך לא התקבלה. אני מצטער להודיע לך אבל זה לא בגלל שאיחרת אלא מאחר שלא מצאנו מקום. דנו בה והיא לא התקבלה.


אם כן, זה יהיה 25 מילימטרים.

גבריאלה עילם:

האם יש דרך שכאשר זה אפשרי, זה יהיה יותר?

היו"ר אילן גילאון:

אתם תלכו עכשיו למשא ומתן, אתם תגידו עשרה, אתם תגידו חמישה ונגיע לשבעה וחצי כמו שמשרד האוצר עובד אתנו.

קריאה:

אפשר לכתוב "לפחות".

היו"ר אילן גילאון:

סוכם ונגמר. זה יהיה קצת יותר גדול ממה שכתוב כאן וזה בסדר.

אייל לב ארי:

אנחנו עוברים לפסקה (ז) בעמוד 8 למעלה. הסעיף מפנה לגודל הספרות. כאמור, בתקנת משנה (ו) עכשיו ייאמר 25 מילימטרים.

היו"ר אילן גילאון:

בסדר.

מיה הלוי:

המשפט של לפני המוצג הוא משפט בעייתי כי לפעמים יש כיוון הליכה לשני הכיוונים, אז מה זה לפני ומה זה אחרי? לא לגמרי הבנתי.

קריאה:

אולי לצד המוצג?

מיה הלוי:

כן, אולי לצד המוצג, כי מה זה לפני? בדרך כלל במוזיאון אין מסלול הליכה אלא חלק הולכים מכאן וחלק הולכים משם. 

היו"ר אילן גילאון:

לצד המוצג.

אייל לב ארי:

תוכן ודרישות מופחתות, סעיף 65 בעמוד 9 למעלה. פסקה (2) נדונה וכאן עצרנו בדיון האחרון.

קריאה:

מה לגבי סעיף (2), טקסט הכלול בשלט?

אייל לב ארי:

דנו בו בישיבה הקודמת.

היו"ר אילן גילאון:

עד עכשיו היו תיקוני העבר ואנחנו ממשיכים לסעיפים שלא דנו בהם.

אייל לב ארי:
65.
פטורים ודרישות מופחתות

(א)
מוזיאון מוכר לפי סעיף (2) לחוק המוזיאונים, מוזיאון הפועל במסגרת יחידת המוזיאונים של משרד הביטחון ששטח התצוגה שלהם פחות מ-900 מטרים רבועים, מוזיאון או גלריה אחרים ששטח תצוגה שלהם קטן מ-200 מטרים רבועים, לרבות מוזיאון פרטי לפי סעיף 8 לחוק המוזיאונים יהיו פטורים מאלה:

מיה הלוי:

התבקשתי על ידי נדב ענבר מאקי"ם שתקוע בדרך להביע את זה שמבחינתם דרגת הפטור רחבה מדיי. 900 מטרים נראה גורף. זה שטח גדול מה גם שלגבי גלריות אלה 200 מטריםף

צביה אדמון:

איזה התאמות?

מיה הלוי:

כאילו נותנים איזשהו פטור לכל מוזיאון.

היו"ר אילן גילאון:

לא, מדובר רק על מוזיאון של משרד הביטחון.

קריאה:

לא.

צביה אדמון:

אקי"ם היו שותפים לישיבות.

מיטה:


אין לי מושג. אני רק התבקשתי טלפונית להעיר את ההערה.

צביה אדמון:

אקי"ם היו שותפים לישיבות שלנו בהן התקבלה הסכמה לנוסח הזה. אני מסכימה אתך שזה גדול, אבל זאת הייתה הפשרה שקיבלנו אז. 

מיה הלוי:

אני חושבת אפליה לכיוון מוזיאונים שהם אינם מוכרים.

היו"ר אילן גילאון:

מוזיאונים של משרד הביטחון ששטח התצוגה שלהם פחות מ-900 מטרים.  מוזיאון או גלריה אחרים ששטח התצוגה שלהם קטן מ-200 מטרים. זאת אומרת שמה שאתם מסייגים כאן, אלה מוזיאונים של משרד הביטחון.

צביה אדמון:

לא.

היו"ר אילן גילאון:

אז אתם לא מנקדים נכון את המשפט. מוזיאון מוכר לפי סעיף 2 לחוק המוזיאונים.

קריאה:

צריך להיות פסיק. 

היו"ר אילן גילאון:

למה יש גם את ה-200 וגם את ה-900?

מיה הלוי:

יש כאן שלוש קטגוריות. יש כאן קטגוריה אחת שאומרת, כפי שאני מבינה, מוזיאון הוא מוזיאון מוכר לפי חוק ומוזיאון הפועל במסגרת יחידת משרד הביטחון. אלה שניהם באותה קטגוריה.

אייל לב ארי:

נכון, של ה-900.

מיה הלוי:

של ה-900 שעכשיו צריך להתווכח אם זה 900 או יותר או פחות, אבל זאת קטגוריה אחת. קטגוריה שנייה היא כל גלריה מסחרית או אחרת או כל מוזיאון שאיננו מוכר ששם המגבלה היא 200. האם אנחנו מבינים נכון את הבסיס?

אייל לב ארי:

לרבות מוזיאון.

קריאה:

אין כאן מוזיאון בכלל.

מיה הלוי:

מה עם מוזיאונים על פי חוק?

קריאה:

מוזיאונים על פי חוק לא מופיעים כאן?

מיה הלוי:

זאת אומרת שאתם נותנים לפי ההגדרה כאן למוזיאון שאיננו מוזיאון מוכר הקלות הרבה יותר גדולות מאשר נותנים למוזיאון מוכר.

צביה אדמון:

לא. זה לא נכון. אנחנו מתייחסים כאן למוזיאון. תסתכלי בשורה השלישית. מוזיאון בהגדרתו, בסעיף הראשון לסימן, כולל גם מוזיאונים פרטיים.

קריאה:

היא הבינה נכון את העברית של הסעיף.

מיה הלוי:

כך זה כתוב. יש קבוצה אחת שאלה מוזיאונים מוכרים, אלה מוזיאונים של משרד הביטחון שלהם הציבו רף של 900 מטרים ויש קבוצה שנייה שאלה גלריות ומוזיאונים פרטים שלהם הציבו רף של 200 מטרים. האם זאת כוונת המשורר?

צביה אדמון:

נכון, כן.

מיה הלוי:

אם כן, כאן יש לנו שאלה. למה נותנים למוזיאון פרטי הקלה כל כך גדולה בהשוואה למוזיאון מוכר?

צביה אדמון:

זה הפוך. הוא יהיה פטור.

מיה הלוי:

מעל 200 הוא כבר יצטרך.

צביה אדמון:

נכון.

מיה הלוי:

זאת אומרת, מחמירים אתו.

דורית ווליניץ:

אני דווקא רוצה לבקש שיתחשבו במוזיאונים שאינם מוכרים שהם בדרך כלל יותר בעייתיים ושגם להם ייתנו איזושהי הגדלה של שטח התצוגה.

היו"ר אילן גילאון:

מה למשל?

קריאה:

יש גם מוזיאונים בתהליך הכרה.

צביה אדמון:
אנחנו עוד לא התחלנו לדון בהתאמות. אני לא מבינה על מה מדברים.

היו"ר אילן גילאון:

אני מבין על מה היא מדברת.

מיה הלוי:

אנחנו מנסים להבין את הקטגוריות קודם כל.

היו"ר אילן גילאון:

הקטגוריות כמו שציינת אותן, כן אבל ההיגיון הוא הפוך ממה שאת הבנת. יש החמרה על הקטנים דווקא.

מיה הלוי:

החמרה על הקטנים.

צביה אדמון:

על הדברים האלה דיברנו בישיבת השולחן העגול והדברים האלה הובהרו שם.

דורית ווליניץ:

היו חילוקי דעות.

מיה הלוי:

הדברים האלה נדונו אבל לא הובהרו.

צביה אדמון:

אם כך, אנחנו מבקשים להוריד את זה ל-700 מטרים ולא 900 מטרים.

היו"ר אילן גילאון:

לא הבנתי. מה הרעיון כאן. קחו את הסעיף הזה בחזרה ותגיעו להסכמה. מה זה הדבר הזה להוריד את זה ל-700? אתם משרד האוצר בפרישה לפנסיה? איזה מין דבר זה? לא מקבל.

צביה אדמון:

אנחנו הבאנו כאן את הסעיף כפשרה, אחרי שישבנו בישיבת שולחן עגול.

דורית ווליניץ:

יש כאן דבר עקרוני. דווקא המוזיאונים שעדיין בתהליך הכרה, הדרישה היא 200.

היו"ר אילן גילאון:

צריך לדון בזה באופן נפרד ויכול להיות שגם צריכה להיות קטגוריה נוספת גם במוזיאונים הקטנים. לא יודע. צריך לראות מה לעשות כי מצד אחד רוצים לעודד הרבה יותר מוזיאונים שיהיו גם קטנים וגם קטנטנים.


אני מציע שקודם כל את ה-900 ואת הקטגוריה הזאת נקבל. לגבי המוזיאונים הקטנטנים, נקבל את ההסתייגות הזאת כאן כרגע ככה אבל ננסה לבנות קטגוריה לגבי מוזיאונים באמת פרטיים וקטנטנים. כלומר, תהיה מה שנקרא  דרגת מס נוספת בתוך זה. בסדר? צביה, אתם מסכימים?

קריאה:

כאלה שהם בתהליך יהיו בנפרד.

מיה הלוי:

מה שקורה זה שאם מוזיאון עכשיו הוא מוזיאון קטן והוא נמצא בתהליך הכרה, לכשהוא יהיה מוכר, הוא יהיה פטור כי עד 900 מטרים, אבל עד שהוא יהיה מוכר, הוא נדרש לעשות את כל ההכנות כי הוא עד 200 מטרים.

היו"ר אילן גילאון:

תנוח דעתך. עד שהוא יהיה מוכר, תצא לו הנשמה.

מיה הלוי:

לא, לא נכון. אנחנו עובדים מאוד חזק כדי להגדיל ולאפשר הכרה. יש כאן שאלה לגבי הנושא הזה שעולה. אם יהיה דיון נוסף על זה, ננסה לחפש פתרון.

קריאה:

יש החמרה על מוזיאונים פרטיים.

צביה אדמון:

מה לדעתך הגודל המתאים?

קריאה:

500.

צביה אדמון:

בסדר. 500.

היו"ר אילן גילאון:

חבר'ה, אני לא יודע ולכן אני מצפה מבעלי המקצוע שיאמרו.

קריאה:

אנחנו פשוט מנסים להרים למוזיאונים הקטנים כדי שיוכלו לתפקד.

דורית ווליניץ:

אני חושבת שמוזיאונים לפי חוק, לא יהיה בכלל פטור כי אלה מוזיאונים שהמדינה הקימה.

היו"ר אילן גילאון:

לכולנו יש אינטרסים שהמוזיאונים יהיו נגישים ושלא ייסגרו מוזיאונים.  קחו את הסעיף הזה שוב.

מיה הלוי:

מוזיאונים שפועלים לפי חוק כמו מוזיאון רבין, כמו מוזיאון יד ושם, הם לא מופיעים כאן. הם לא נכנסים לאף אחת מהקטגוריות.

צביה אדמון:

אין להם פטור. אני מדברת על ההתאמות בסעיף הזה בלבד. אין להם פטור.

דורית ווליניץ:

על מה הפטורים.

צביה אדמון:

אני מציעה שניכנס לסעיפים. עוד לא דנו בהתאמות שיש ויש לנו כמה סעיפי פטורים והם שונים.

מיה הלוי:

אבל אנחנו לא מבינים מה כתוב כאן. למה הכוונה שלך שזה רק לסעיף 2? מה זה סעיף 2? באיזה עמוד מופיע סעיף 2?

צביה אדמון:

על מה את מדברת.

דורית ווליניץ:

סעיף 65(א), למה הוא מתייחס?

צביה אדמון:

סעיף 2 בחוק המוזיאונים.

היו"ר אילן גילאון:

חברים, אני שוב רוצה לחזור על בקשתי. זאת ישיבה ראשונה אחרי פגרה, אבל הסיפור הזה חייב להיגמר לפני הוועדה. כל אי ההבנות הקטנות האלה בהבנת הנקרא, בדקדוק, בספרות ובכל מה שאתם רוצים, אני מבקש לגמור את זה קודם. אני מחשיב אתכם באופן רציני כאנשי מקצוע. לי אין מושג ירוק על מה אתם מדברים. אני צריך רק לדעת ללהק אתכם וזה כל מה שאני יודע. אין לי מושג אם זה טוב 500, 700 או 900. אני לא בתחום הזה ולכן אין לי מושג. אני מבקש מכם לבוא לכאן עם הדברים מוכנים.

אייל לב ארי:

כדי להבהיר את מה שנאמר כאן. נשארים ה-900 מטרים.

צביה אדמון:

כן.

אייל לב ארי:

נשאר מוזיאון וגלריה אחרים, 200 מטרים.

מיה הלוי:

לא, 500.

צביה אדמון:

מוזיאון אחר, אני לא אקרא לו פרטי, 500 מטרים או גלריה ששטח התצוגה שלה קטן מ-200 מטרים.

אייל לב ארי:

מוזיאון 900 וגלריה 200. 

צביה אדמון:

כן.

אייל לב ארי:

עכשיו אנחנו מציינים ממה המוזיאונים האלה יהיו פטורים.


(1)
ביצוע התאמות נגישות -



כאן יהיו שינויים קטנים.

קריאה:

יש אי התאמות.

עידית עמיחי:

הגלריות 200 מטרים, זה מפיל את בית האומנים ומפיל גלריות חשובות. בית האומנים בירושלים הוא בצלאל הישן . אם הסכמתם ל-200, בואו נגיע לפשרה.

צביה אדמון:
אני מצטערת, אבל אנחנו דנו על כך מספיק. אני חושבת ש-200 זה סביר.

עידית עמיחי:

אנחנו לא הסכמנו. אם אנחנו עושים איזשהו מדרג, 900-500, לזה לומר 350 כדי לאפשר לעוד כמה גלריות להיכנס.

קריאה:

הגענו ל-200 כי גם אתם מודים שהרוב הגדול של הגלריות הם מתחת ל-200. 

עידית עמיחי:

המסחריות. 

היו"ר אילן גילאון:

תודה רבה. זה יישאר 200.

צביה אדמון:

עוד לא דנו בהתאמות.

היו"ר אילן גילאון:

לא, אני רואה לאן זה מוביל ולא מקובל עלי. תמשיך ובוא ניגע בנושא עצמו.

אייל לב ארי:

נראה עכשיו באיזה נושאים מקבלים פטורים אותם מוזיאונים.


(1)
ביצוע התאמות נגישות לפי תקנת משנה 63(ב)(1א) או (ב).

צביה אדמון:

הכוונה כאן היא שלמוזיאונים הפטורים תהיה אפשרות לבחור בין שתי התאמות לאנשים עם מוגבלות ראייה כאשר לעיוורים הם יהיו חייבים לעשות את ההתאמות בכל מקרה.

מיה הלוי:

לא הבנו.

צביה אדמון:

סעיף (ב)(1), הצגת מוצגים חזותיים כגון תמונות, צילומים וציורים. יש כאן שלוש חלופות – א', ב' ו-ג'. א', זה אם יש חדר, תינתן נגישות לתמונות באמצעות תוכנת הגדלת מחשב או בגדלת אלקטרונית. ב', מוצגים חזותיים מרכזיים שממדיהם קטנים יוצגו בתמונה מוגדלת או בדפדפת. אנחנו נותנים למוזיאונים פטורים אפשרות לבחור בין א' ו ב'.

דורית ווליניץ:

מה זה אומר שהם יכולים לבחור בין א' ל-ב'?

צביה אדמון:

המוזיאונים שלהם נתנו פטורים, ברישא של 65 יבחרו בין א' או ב'.

מיה הלוי:

אבל מראש הסעיף מוגדר כבחירה בין א' ל-ב'. הרי מראש כתוב זה א' או ב', אז מה עשיתם?

צביה אדמון:

גם במקור זה היה פטור מ-63(ב1)(ב) כי זה היה תיקון מאוחר.

שמואל חיימוביץ:

מודים בטעות.

היו"ר אילן גילאון:

מה את מורידה כאן?

צביה אדמון:

מכיוון שסעיף 63(ב) השתנה, הפטור הזה מיותר.

מיה הלוי:

זאת אומרת שאין להם פטור.

שמואל חיימוביץ:

הם לא זקוקים לזה.

מיה הלוי:

למה הם לא זקוקים לזה?

צביה אדמון:

הוא כבר נכנס לסעיף עצמו. הסעיף עצמו כבר נותן חלופה.

מיה הלוי:

אז אין לו פטור.

היו"ר אילן גילאון:

מה הסעיפים שנמחקים כאן?

צביה אדמון:

אני חושבת שגם סעיף (2) הוא אותו הדבר. אייל, אני חושבת שגם (2) הוא אותו הדבר.  אם כן, נשאר רק (3).

אייל לב ארי:

ביצוע התאמות נגישות לפי תקנות משנה 63(ד)(1) ו-(3) בקשר למסלולי הליכה.


אני חושב שלגבי מסלולי הליכה יש לנו בעיה.  האם בעצם אנחנו הולכים ל-(ד)(1) שמדבר על מסלול הליכה יציב?

מיה הלוי:

באיזה סעיף אתה?

אייל לב ארי:

אני עברתי לפטור עצמו, לאן שזה מפנה אותו, ל-63(ד)(1), בעמוד 4 למטה. הוא אומר שבמקום שיש בו מסלול הליכה יסופקו התאמות אלה: (1) מסלול הליכה יציב. לחילופין תסופק דרך חלופית נגישה ויציבה.


האם אנחנו מוותרים כאן על דרך יציבה שאי אפשר לתת לה פטור?

היו"ר אילן גילאון:

אני מרגיש שהיום הדיון לא מוכן ולא ערוך.

בלהה ברג:

אני אולי אתן הסבר קצר. אנחנו ניסחנו את סעיפי הפטורים בשלב הראשון כפטור כולל למוזיאונים הקטנים, אבל התקיימו המון המון דיונים ושעות רבות עם המוזיאונים והמוזיאונים דרשו פטורים נוספים על ידי מתן חלופות שונות. אנחנו קיבלנו את הדרישה הזאת והכנסנו את החלופות השונות לגוף הסעיפים. התוצאה היא בעצם שחלק מסעיפי הפטור אכן מיותרים. כלומר, סעיפי הפטור היו אמורים לתת את החלופות האלה. ברגע שהכנסנו את האפשרות למוזיאונים לכל המוזיאונים לבחור את החלופות השונות, למעשה הסעיף הספציפי הזה של הפטור ירד. זה בסך הכול באמת איזשהו פער שנוצר כתוצאה מקבלת הערות שקיבלנו מהמוזיאונים.

מיה הלוי:

אני חושבת שיש אי הבנה ואני אומר איך אנחנו הבנו את זה. אנחנו נתנו חלופות זה או זה, זה היה לכלל המוזיאונים. כשאנחנו מדברים על הקטנים, אנחנו טוענים שיש להם קושי אפילו לעמוד בזה. זאת אומרת, אנחנו חשבנו שנניח שיש מוזיאון קטן שאין לו מרכז משאבים, יכול לקרות דבר כזה ואולי זה סביר? יש גלריה שאין לה מרכז משאבים. זה לא אולי אלא זה בדרך כלל. כלומר, היא חייבת לעשות את המוצגים החזותיים בממדים קטנים.


אנחנו חשבנו שכאשר אנחנו מדברים על פטור, הם יהיו פטורים מזה. זה מה שאומר שהם קטנים ולא מסוגלים, ולא שהם יצטרכו לעשות בדיוק מה שעושה מוזיאון ישראל. כך אנחנו מבינים פטור, שאנחנו מקלים על הקטנים. זה שנתנו לגדולים לבחור אם הם יכולים לעשות או א' או ב', לא אומר שאת הקטנים לא צריך לפטור.

בלהה ברג:

את רוצה לומר שגם אם למוזיאון קטן יש חדר משאבים, הוא יהיה פטור.

מיה הלוי:

לא. אמרתי שאם יש לו חדר משאבים, זה דבר אחד, אבל אם אין לו חדר משאבים?

בלהה ברג:
אין חובה ואז בה סעיף (ג). תסתכלי. בסעיף (ב)(1)(ג) יש לו את החלופה או בהקלטה או על ידי מלווה.  כאן הכנסנו את ההערה שלכם ואתם אמרתם שבמוזיאונים קטנים לפעמים אין להם חדר משאבים ואין להם הדפסות, ושאלתם האם זה בסדר שיבוא מלווה. אמרנו כן. לכן זה נכנס ל-(ג).

היו"ר אילן גילאון:

אני רוצה להפסיק כאן את הדיון. זה לא מקובל עלי. התגרנות הזאת, אני לא מבין אותה.

קריאה:

זאת לא תגרנות. אנחנו רוצים להבין.

היו"ר אילן גילאון:

זה לא יכול להיות שאתם דנים באותו עניין כל כך הרבה פעמים ועכשיו אתן רוצות להבין. אם אתם מגיעים לאיזה שהם סיכומים, אי אפשר שוב ושוב לדון בזה. כאן צריך לבוא עם הדברים מסוכמים וגמורים כי יש לנו את אותו אינטרס ביחד ולא אינטרס שונה.

צביה אדמון:
אנחנו ישבנו עם המוזיאונים מספר פעמים. אי אפשר למשוך את זה עד אין קץ.

היו"ר אילן גילאון:

אני לא יודע. אני רוצה שתשבו שוב. זאת פעם אחרונה שזה קורה ואנחנו נחתוך את העניין, גם אם זה יהיה למורת רוחכם. אני חושב שכאן הלכנו כברת דרך מאוד ארוכה.

מיה הלוי:

יש הצעה לגבי הסעיף. ננסה לשמוע את היועצת המשפטית שיש לה הצעה.

היו"ר אילן גילאון:

בבקשה. צביה, אני מבקש שתקשיבי. או שאתם גומרים עכשיו או שאתם דנים מחדש.

מיטל שרעבי:
אני דווקא מציעה כן להשאיר את הנוסח שהצעתם. ביצוע התאמות הנגישות לפי תקנת משנה 63(ב1)(ב). כמו שנאמר כאן קודם, אם אין חדר משאבים לקבוצה ד', הם פטורים מ-א', והפטור שניתן ל-ב'. בהמשך 63(ב)(3)(ב), זה צריך להיות (4)(ב) כי אין (3)(ב).

צביה אדמון:

תגידי עוד פעם למה התכוונת.

מיטל שרעבי:

קודם כל להשאיר את הנוסח שהצעתם ברישא. זאת אומרת, חדר משאבים יהיו חייבים אם יש להם חדר משאבים ו-(ב), הם יהיו פטורים כי הם קבוצה ד'. לגבי הסעיף השני, 63(ב)(3)(ב), זה צריך להיות 63(ב)(4)(ב) כי אין סעיף כזה (3)(ב). 

אייל לב ארי:

שינינו את זה ל-63(ב)(2).

מיטל שרעבי:

נכון. זה אותו הדבר. זה צריך להיות 63(ב).

היו"ר אילן גילאון:

עכשיו תסבירו לי מה אמרתם.

מיה הלוי:

זה מקובל על צביה?

צביה אדמון:

אני חושבת שכן.

היו"ר אילן גילאון:

אם מקובל, תסבירו לי מה מקובל.

צביה אדמון:

זה אומר שגם אם יש חדר משאבים, הם יהיו פטורים מזה.

קריאה:

אם יהיו חייבים ב-(א) ויהיו פטורים מ-(ב). הפטור ניתן ל-(ב). הם לא יהיו פטורים מ-(א) כי זאת חלופה. זה בעצם מה שהצעתם בנוסח הכתוב.

היו"ר אילן גילאון:

אני רוצה לדעת מה הסעיף אומר.

צביה אדמון:

נגישות למוצגים חזותיים, תמונות, צילומים וציורים, זאת אומרת שלמקומות קטנים יהיה פטור מהצגת המוצגים שממדיהם קטנים בתמונה מוגדלת, גם אם יש להם חדר משאבים.

מיה הלוי:

לא, אם יש להם חדר משאבים, הם יהיו חייבים ב-(א).

צביה אדמון:

ב-(א).

מיה הלוי:

הפטור ל-(ב) ניתן בכל מקרה ואת (א) הם יהיו חייבים לקיים רק אם יש להם חדר משאבים.

צביה אדמון:

בכל מקרה, ההתאמות לפי 31 ו-37 יישארו על כנן.

היו"ר אילן גילאון:

מה זה חדר המשאבים הזה?

קריאה:

מילה יותר יפה לספרייה קטנה.

היו"ר אילן גילאון:

למה לא לומר ספרייה קטנה?

דורית ווליניץ:

כי לא תמיד מה שיש שם כמשאבים הם ספרים. היום, הרבה פעמים מה שיש שם כמשאבים, אלה סרטים או מרכז מידע. 

עידית עמיחי:

זה שם שאול ממערכת החינוך כי שם חדר המשאבים של בית הספר הוא חדר בו יש מחשבים וכולי.

דורית ווליניץ:

בעיקר אנחנו מחפשים את המקום בו עומד מחשב לטובת הציבור. זה בעצם מה שבעיקר אנחנו מחפשים ולכן זה נקרא מרכז משאבים ולא ספרייה כי לא איכפת לנו הספר אלא איכפת לנו המחשב.

גבריאלה עילם:

מה יהיה במקום בו יש מחשב ואין חדר משאבים? הוא לא יצטרך לספק את המידע הזה?

דורית ווליניץ:

אנחנו לא מדברים על מחשב בתערוכה. אנחנו מדברים על חדר מידע.

צביה אדמון:

אם כך, אפשר לקצר את זה ב-(1): ביצוע התאמות בתקנת משנה 63ב(1)(ב) ו-63ב(2) למעט התאמות לפי תקנות 31 ו-37.

דורית ווליניץ:

אני זוכרת שהפטור ניתן למודלים.

צביה אדמון:

זה הסעיף הבא.

מיטל שרעבי:

מה סיכמנו?

אייל לב ארי:

"פטור וביצוע התאמות נגישות לפי תקנת משנה 63ב(1)(ב) ו-63ב(2)(ב) למעט ביצוע התאמות לפי תקנות 31 או 37 לפי העניין".

צביה אדמון:

זה אותו הדבר. זה סעיף מקביל ל-(1)(ב). הוא מדבר על מידע בטקסטים שנמצאים בתוך המוצגים עצמם.

אייל לב ארי:

לגבי פסקה (3). את פסקה (2) הורדנו. אנחנו בעמוד 9.

צביה אדמון:

איחדנו את (1) ו-(2). איחדנו את61א(1) ו-(2). שמנו אותם ביחד.

קריאה:

את 65.

היו"ר אילן גילאון:

אייל יקרא כפי שזה אמור להיות ואחרי כן יהיו הערות.

אייל לב ארי:

אני אקריא, אבל יש לי גם הערה.


ביצוע התאמות נגישות לפי תקנת משנה 6(ב)(1)(ב) ו-63(ב)(2)(ב) למעט ביצוע התאמות לפי תקנות 31 או 37 לפי העניין.


מה קורה עם הסיפא שלפסקה (2) שאנחנו מבטלים אותה - "אם הוא פטור, יספק את המידע בדפוס רגיל" – לדעתי החיוב הזה צריך להישאר. חובת הדפוס הרגיל חייבת להישאר. מה שאתם רואים בסיפא של פסקה (2) שמחקנו אותה, הסיפא הזאת צריכה להישאר והיא תיכנס לסיפא של (1).

מיטל שרעבי:
כל הסעיף נמחק, למעט הסיפא שלו.

אייל לב ארי:

נכון.

מיטל שרעבי:

הסיפא נצמדת לסעיף (1) כי לא צריך את סעיף (2).

אייל לב ארי:

נכון.


ביצוע התאמות נגישות לפי תקנת משנה 63(ב)(1)(ב) למעט ביצוע התאמות לפי תקנות 31 או 37 וביצוע התאמות נגישות לפי תקנת משנה 63(ב)(2)(ב), אולם אם החייב היה פטור כאמור, יספק את המידע בדפוס רגיל.


אני חושב שאולי כדאי שנשאיר את זה בשתי פסקאות כדי שלא תהיה כאן בעיה.

מיטל שרעבי:

אתה רק מוחק את ביצוע התאמות נגישות לפי זה. את הפתיח.

אייל לב ארי:

אני קורא עכשיו את פסקה (1):

(1)
התאמות ביצוע נגישות לפי תקנת משנה 63(ב)(1)(ב) למעט ביצוע התאמות לפי תקנות 31 או 37 לפי העניין.

(2)
ביצוע התאמות נגישות לפי תקנת משנה 63(ב)(2)(ב), אולם היה החייב פטור כאמור, יספק את המידע בדפוס רגיל.

קריאה:

מה זה (3)?

קריאה:

אני חושבת שזה מיותר.

היו"ר אילן גילאון:

מה שמיותר, נוריד. צביה, ביצוע התאמות נגישות לפי תקנות משנה, זה מיותר?

צביה אדמון:

(3) מיותר ואפשר למחוק.

היו"ר אילן גילאון:

בסדר. נמחק. 

מיה הלוי:

הכוונה שאי אפשר לתת לו פטור.

צביה אדמון:

נכון.

אייל לב ארי:
(ב)
מוזיאונים מוכרים מקבוצה ד' לפי הגדרתה במבחנים לחלוקת כספי תמיכות של משרד החינוך, התרבות והספורט ומוסדות ציבור לפי חוק יסודות התקציב התשמ"ה-1985, מוזיאונים הפועלים במסגרת יחידת המוזיאונים של משרד הביטחון, מוזיאונים פרטיים לפי סעיף 8 לחוק המוזיאונים וגלריות – יהיו פטורים מביצוע התאמות לפי תקנת משנה 63(ב)(4)(ב).

היו"ר אילן גילאון:

מה השוני בין זה לבין מה שהיה קודם?

דורית ווליניץ:

זאת תקנה אחרת.

היו"ר אילן גילאון:

מה זה מוזיאונים מקבוצה ד'?

דורית ווליניץ:

המוזיאונים הקטנים. בסיווג של המוזיאונים המוכרים יש ארבע קבוצות. קבוצה ד' היא הקבוצה של המוזיאונים הקטנים, אלה שדנו בהם קודם במסגרת הדיון על שטח התצוגה שלהם. לפטור הזה לדעתי אין סעיף (ג).

צביה אדמון:

הפטור הזה נותן להם פטורים מהצבת מודלים של היצירה.

דורית ווליניץ:

רק 63(ב)(4)(ב). אין שם (ג).

אייל לב ארי:

כן, זה תיקון שעשינו. 

צביה אדמון:

(א) אין צורך לכתוב.

היו"ר אילן גילאון:

אני מבין שכאן אין מחלוקת.  תמשיך.

אייל לב ארי:
(ג)
מוזיאונים פרטיים, מוזיאונים הפועלים במסגרת יחידת המוזיאונים של משרד הביטחון וגלריות  אשר שטח התצוגה שלהם הוא פחות מ-200 מטרים – יהיו פטורים מביצוע הוראות תקנת משנה 63(ג).



הנושא הוא המוצגים שמוצגים מעל שולחנות תצוגה.

מיטל שרעבי:

לאור הניסוח החדש, אנחנו רוצים את ההגדרה כמו בסעיף (א).

צביה אדמון:

לפי הניסוח החדש של 63(ג) שהיום ביצענו אותו, השאלה היא האם אנחנו יכולים לוותר על הפטור הזה.

קריאה:

ודאי.

צביה אדמון:

אם אנחנו אומרים שאנחנו לא קובעים גובה, אנחנו לא אומרים שחייבים לשנות את הדיספליי אלא רק להציג את זה בצורה כזאת שאנשים יוכלו לראות, האם באמת צריך את הפטור הזה? אני לא בטוחה שצריך אותו.

דורית ווליניץ:

אני מזדהה עם צביה. הניסוח שם מספיק טוב. אנחנו מנסים לעשות את המקסימום שאפשר בלי לעבור לגבולות של הבלתי אפשרי. זה כל מה שאנחנו מנסים לעשות.

היו"ר אילן גילאון:

הזדהות, דינה כהסכמה?

קריאה:

כן.

אייל לב ארי:
(ד)
חייב בביצוע התאמות נגישות לפי סימן זה יהיה פטור מביצוע התאמות נגישות לפי הסימן. תערוכות זמניות המוצגות לתקופה שאינה עולה על שישה חודשים והמוזיאון מוכר מקבוצות א' עד ג', לפי הגדרתן במבחנים לחלוקת כספי תמיכות של משרד החינוך, התרבות והספורט כמוסדות ציבור לפי חוק יסודות התקציב, התשמ"ח-1985, הוא מוזיאון שהוקם על פי חוק, יבצעו את הוראות הסימן בתערוכות זמניות כאמור למעט הוראות תקנות משנה 63(ב)(1)(3) ו-(4)(ב).

היו"ר אילן גילאון:

יש הערות?

קריאה:

כן, יש הרבה הערות.

מיה הלוי:

במסגרת הדיונים בשולחן ביקשנו להעלות את התקופה משישה חודשים לשנה ואני רוצה להסביר למה.


הרבה פעמים, כאשר מדברים על תערוכות זמניות, מה שעומד לנגד העיניים אלה תערוכות זמניות של אומנות בהן מביאים יצירות אומנות ותולים אותן בדרך מסוימת או מעמידים פסלים. יש הרבה מאוד מוזיאונים שתערוכה זמנית, היא תערוכה שמכילה כמו כל תערוכה אחרת שהיא קבועה ויטרינות שמכילות מוצגים, מוצגים מן הטבע, דברים מהסוג הזה. אז אם כל תקופה של משהו שהוא מוצג לשישה חודשים צריך לעבור את כל התהליך כאילו זאת תצוגת קבע, זה מקשה מאוד על המוזיאונים.

גבריאלה עילם:

אז הם לא יהיו נגישים? התערוכות שמציגים, למשל תערוכות לימודיות שהרבה פעמים מציגים לפחות משישה חודשים במוזיאונים עירוניים, הן לא יהיו נגישות?

מיה הלוי:

המשפט נגיש, יש לו מנעד מאוד רחב. יש הבדל בין לעשות טקסט גדול לבין לבנות מודל מישושי. בואו נהיה רגע יותר ריאליים. אני מציעה קודם כל לרדת מהסיפא. בסיפא יש 63(ב)(1)(3)(4) ו-63(ג).

אייל לב ארי:

לא, שינינו.

צביה אדמון:

תיקנו את זה. זה רק 63(ב).

אייל לב ארי:

63(ב)(1).

צביה אדמון:

63(ב)(1), (3) ו-(4)(ב). זאת אומרת, המודלים גם לא.

דורית ווליניץ:

כי מה שיש בידינו שהיה מונח על השולחן, זה משהו אחר.

צביה אדמון:

נכון. זה השתנה.

דורית ווליניץ:

63(ג) בכל מקרה ורק על ה(ב) אנחנו מדברים?

צביה אדמון:

(ב)(1)(3) ו-(4)(ב). אולי אני אסביר את זה.

היו"ר אילן גילאון:

אנחנו רוצים לדעת שני דברים. האחד, אני מבין שמה שאיננו תערוכת קבע, הוא תערוכה זמנית. אנחנו רוצים לדעת  מה זה הדבר הזה מבחינת זמן ובאיזה פטורים מדובר. נראה לי שזה הדיון.

צביה אדמון:

הפטורים כאן ניתנים לכל המוזיאונים מלבד מוזיאונים מוכרים שהם ברמה א' עד ג'. זאת אומרת, מוזיאונים ברמה ד' וגלריות, כולם פטורים. מה חייבים לעשות המוזיאונים ברמה א' או ג'? בתערוכות זמניות, הם צריכים לעשות את הכול מלבד ההוראות 63(ב)(1), (3) ו-(4)(ב) שמזה הם פטורים בתערוכות זמניות, שזה המודלים התלת ממדיים והמוצגים החזותיים הקטנים שלא צריך להגדיל אותם וכולי.


מכיוון שאנחנו מדברים בתערוכות זמניות, אולי כדאי לחדד את זה.

היו"ר אילן גילאון:

מיה אומרת שהיא רוצה שנה ואת נותנת לה חצי שנה.

צביה אדמון:

לפני שאני מגיעה לתקופה, אני רוצה להסביר. כדאי אולי לחדד – ולא כתבנו את זה במפורש – שאנחנו מדברים על תערוכות זמניות בעתיד. אנחנו לא מדברים על תערוכות זמניות שהן כרגע. בעתיד מי שעושה תערוכה כבר יודע מראש מה החובות שלו.

מיה הלוי:

זה מאוד קשה למוזיאון קטן לעשות תערוכה זמנית אחת לחצי שנה. אני באמת לא מדברת על המוזיאונים לאומנות. מוזיאון הטבע.

צביה אדמון:

קטנים בלאו הכי פטורים.

מיה הלוי:

הם לא פטורים. אומרים שזה רק מתחת לשישה חודשים.

צביה אדמון:

לא. אנחנו אמרנו שאנחנו עושים את זה רק על מוזיאונים שהם ברמה א' עד ג'.

מיה הלוי:

צריך לכתוב את זה בצורה ברורה כי אנחנו לא מבינים. החובות לתערוכות זמניות הן רק על מוזיאונים ברמה א' עד ג'. כל הקטנים פטורים ולא חייבים לעשות התאמות.

דורית ווליניץ:

את סייגת את הפטור בשישה חודשים.

צביה אדמון:

תקראי את הרישא. הרישא אומרת במפורש שרק מוזיאונים מרמה א' עד ג'. כל השאר פטורים בכלל.

מיה הלוי:

אפשר לנסח יותר ברור. במקום חייב, תכתבי מוזיאונים מקבוצה א'-ב'.

צביה אדמון:

אבל זה סעיף פטור ואני צריכה לנסח את זה בהתאם.

מיה הלוי:

לפני כן, בעקרונות. שוב יש לנו שתי קבוצות. אנחנו קודם כל מדברים על תערוכה זמנית שההגדרה שלכם בתערוכה זמנית היא שישה חודשים ועל זה יש לנו ויכוח אבל נשים אותו לרגע בצד. מה ההגדרה של המשך. אחרי שהגדרנו  תערוכה זמנית בלי להגיד אם היא שישה חודשים או שנה, אנחנו מדברים על שתי קבוצות – על קבוצה ד' ועל קבוצות א' עד ג'. האם הבנו נכון?

צביה אדמון:

כן.

מיה הלוי:

מה לגבי קבוצה ד'? את זה לא הבנו.

צביה אדמון:

קבוצה ד' פטורה. זאת הרישא.

קריאה:

ברישא זה מוגבל בשישה חודשים.

צביה אדמון:

לא, פטור. עד שישה חודשים.

מיה הלוי:

אנחנו שמים בצד את משך הזמן ואנחנו רק רוצים להבין קודם את התוכן וזה מבלי להתווכח על משך הזמן. כל תערוכה זמנית על משך הזמן שנקבע, קבוצה ד' פטורה מכל ההתאמות.

צביה אדמון:

כן.

מיה הלוי:

קבוצות א' עד ג' פטורות משלוש ההתאמות עליהן דיברנו עכשיו.

צביה אדמון:

כן.

מיה הלוי:

שזה המודלים המישושיים. אנחנו מדברים רק על תערוכות זמניות.

צביה אדמון:

כן.

מיה הלוי:

קודם כל, זה לא מנוסח כך שזה ברור וצריך לראות איך זה יהיה מנוסח יותר ברור.

היו"ר אילן גילאון:

הניסוח הזה הוא בלתי קריא. אתם צריכים לומר קודם כל איזה סוג של מוזיאונים לא פטור מכלום, איזה סוג של מוזיאונים פטור מחלק מהדברים ואיזה סוג של מוזיאונים פטור מכל הדברים ומה משך התקופה שמבחינה בין תערוכת קבע לבין תערוכה זמנית. 

מיה הלוי:

הוויכוח הגדול שלנו הוא על משך הזמן.

דורית ווליניץ:

וגם על הניסוח. מה שאילן אומר, זה נשמע ברור מאליו אבל זה לא קורה.

בלהה ברג:

תקראי את זה בקול רם. אני חושבת שהניסוח כל כך ברור. תקראי את זה עכשיו, אחרי שדנו בזה. תקראי ותראי כמה הניסוח ברור.

קריאה:

אפשר לומר את זה יותר פשוט, אם נכתוב למשל בסעיף (ד), מוזיאונים א' עד ג' יהיו פטורים. פשוט להדגיש שזה לא כולל את ד'. 

מיה הלוי:

יש לנו בעצם הגדרה מראש. קודם כל אנחנו אומרים שהסעיף הזה דן בתערוכות מתחלפות. מוזיאונים מקבוצה ד' פטורים מכל ההתאמות, מוזיאונים מקבוצה א' עד ג' יהיו פטורים רק מ-1, 2, 3. 

צביה אדמון:

אלה לא רק מוזיאונים מקבוצה ד'.

מיה הלוי:


מוזיאונים וגלריות.

צביה אדמון:

זה יהיה מסובך בדיוק באותה מידה. הניסוח יהיה מורכב באותה מידה. אנחנו אומרים אותו הדבר אבל במלים אחרות.

מיה הלוי:

עכשיו יש לנו ויכוח על משך הזמן.

היו"ר אילן גילאון:

את אומרת שזמניות זאת שנה.

מיה הלוי:

נכון. זה הוויכוח. בעיקר מוזיאונים לטבע, היסטוריה, לא מוזיאונים של אומנות.

בלהה ברג:

אני זוכרת שבדיונים, אנחנו הרי בהתחלה ביקשנו שהכל יהיה נגיש ואתם העליתם את הנושא שיש תערוכות זמניות. אנחנו פנינו אליכם ושאלנו אתכם מהי תערוכה זמנית ואמרתם לנו חצי שנה.

מיה הלוי:

אנחנו ביקשנו שנה.

היו"ר אילן גילאון:

כשאתם אומרים את הדברים האלה, אתם מצוידים באיזה שהם מספרים?

מיה הלוי:

כן. יש לנו נתונים.

היו"ר אילן גילאון:

צריך לבחון את זה על פי המציאות בה אנחנו חיים.

מיה הלוי:

אנחנו יודעים להגיד שהרבה מאוד מהתערוכות הזמניות הן יותר משישה חודשים והן עדיין זמניות. חלקן הן תערוכות שמגיעות מחוץ לארץ בהשאלה למוזיאונים היותר גדולים, אבל הם מגיעים לתקופה מאוד מאוד מוגבלת של יותר מחצי שנה. לקטנים, הרבה פעמים – אני יכולה להגיד לך מניסיוני – כל תערוכה שאנחנו מורידים מאוסף הקבע שלנו או מהתצוגות היותר קבועות שלנו, נותנים במתנה למוזיאונים הקטנים. זאת הפילוסופיה שלנו וכך אנחנו עושים. התערוכות האלה מוצגות במוזיאונים הקטנים למשך הזמן שהן מסוגלים להיות מוצגות. חלק מהן מסתובבות. הן כבר קיימות, הן לא חדשות, יש אחת בבאר שבע, אחת ברמת גן, אחת בעין דור, אחת בגבעת אולגה. ארבע תערוכות שנתנו והן קיימות.

היו"ר אילן גילאון:

יש גם הבדל מהותי בין תערוכה לתערוכה?

מיה הלוי:
כל תערוכה היא אחרת לגמרי.

בלהה ברג:

אבל אז זאת לא בעיה כי אם הן קטנות, הן תהיינה פטורות לפי הסעיף הזה.

מיה הלוי:

הן יוצגו יותר משישה חודשים.

בלהה ברג:

אנחנו הרי מדברים על תערוכות שצופות פני עתיד. בדוגמה שאת מביאה, את כמוזיאון יותר גדול תנגישי את התערוכה הזאת.

מיה הלוי:

את החדשות אבל לא את אלה שכבר נתתי מתנות. הן עוד עשר שנים ייסעו בדרכים.

בלהה ברג:

בסדר. את תנגישי את התערוכות החדשות. גם כאן תהיה תקופת היערכות לביצוע ההנגשה. את תנגישי את התערוכות החדשות כך שכאשר את תעבירי אותן הלאה והן יהיו במקום אחר במשך יותר מחצי שנה, הן כבר יהיו נגישות ולכן הבעיה הזאת לא קיימת.

מיה הלוי:

זאת לא הבעיה. אנחנו מדברים הרי על המקים הבעייתיים ולא על המקרים של המיינסטרים. 

היו"ר אילן גילאון:

אנחנו מגיעים להתכנסות. מה הדאגה שלך מששת החודשים?

צביה אדמון:

יש תערוכות שמגיעות מחוץ לארץ. דווקא התערוכות היותר מעניינות והן מגיעות לתקופה קצרה. דווקא אלה שהן התערוכות היותר מעניינות, לא יהיו נגישות לציבור. אני לא רוצה שזה יקרה. אני אישית לא רוצה שזה יקרה.

היו"ר אילן גילאון:

אתם מכניסים כאן ממד אחד שמאוד קשה לקבוע אותו.

בלהה ברג:

המשמעות של מה שמבקשים היא שרק הדברים הקבועים יהיו מונגשים אבל זה לא נכון לעשות כך.

היו"ר אילן גילאון:

יש לפעמים תערוכות שהן חולפות בפחות משישה חודשים אבל הן מאוד חשובות והם רוצים שכולם יראו אותן.

מיה הלוי:

בסדר, אבל אם הן הגיעו מהמוזיאונים המתקדמים, מהמדינות המתקדמות, והן עדיין לא נגישות, אולי גם במקומות האלה חשבו שבתערוכה מתחלפת אי אפשר לעשות את המודלים המישושיים.

צביה אדמון:

זה לא נכון.

היו"ר אילן גילאון:

מיה, זאת לא הנקודה.

צביה אדמון:

עובדתית זה לא נכון.

מיה הלוי:

צביה, תאמיני לי שאני נמצאת במוזיאונים לא פחות ממך.

היו"ר אילן גילאון:

האתגר שאתם צריכים להתמודד אתו הוא בתערוכה ואתם קובעים, בתור אוצרים, ולא אנחנו, מה הציבור צריך לראות. נקרא לזה בצורה הכי בוטה שאני יכול.

מיה הלוי:

ההנחה שלנו היא ששישה חודשים זה זמן קצר. 

היו"ר אילן גילאון:

שישה חודשים לאחד זה ארוך ולנושא שני הוא קצר.

מיה הלוי:

לנו נראה שנכון שתהיה שנה. זאת הבקשה שלנו.

בלהה ברג:

אני רוצה להזכיר שיש פטור כללי למוזיאונים הקטנים. מצד אחד גם תערוכות הקבועות, לא רק הזמניות,  הן פטורות. כלומר, יש כל מיני סעיפים שחלים עליהם גם בתערוכות הקבועות. בעצם למה אתן דואגות? 

מיה הלוי:

אם זה כך, למה אתם דואגים?

בלהה ברג:

אנחנו מדברים על הדברים שהם לא פטורים מהם בתערוכות הקבועות ואין שום סיבה שאם יש אצלם מעל חצי שנה, הרי התערוכות הקיימות זה לא רק מה שאתם מעבירים אליהם במשך חצי שנה אלא יש הרבה תערוכות וגם אומנות בתוכן. ההשערה שלנו היא שאם תערוכה היא מעל חצי שנה, זה מספיק זמן כדי להתארגן עם נושא ההנגשה.

מיה הלוי:

לא. 

בלהה ברג:

אם הם קטנים, הם ייהנו מהפטור הכללי שיש להם כקטנים, כי אז הסעיף הקודם של הפטור חל עליהם.

מיה הלוי:
אין לזה ביטוי. כל דבר מושת עלינו.

היו"ר אילן גילאון:

אני רוצה להבין. תנו לי דוגמה. נניח במוזיאון המדע בחיפה, תנו לי דוגמה מהי תערוכה.

דורית ווליניץ:

אני למשל מציגה תערוכות זמניות והתערוכות הזמניות שאני מציגה הן למעלה משנה משום שתערוכות מסוג תערוכות של טבע, אין פחות מחצי שנה כי עלות ההפקה של תערוכה כזו היא מאות אלפי שקלים. אני לא יכולה להרשות לעצמי  להפיק תערוכה שסדר הגודל של הפקתה הוא 150-200-250 אלף שקלים ולהציג אותה פחות מחצי שנה. לכן את התערוכות האלה, כשאני מביאה, אני מביאה לפחות לשנה ובדרך כלל בממוצע לשלוש שנים. התערוכה שמושאלת או שהנפקתי, אני מביאה אותה בדרך כלל לשלוש שנים. חצי שנה לחלק מהמוזיאונים שהם לא מוזיאוני אומנות, בהם יצירות האומנות הן יצירות אומנות שאתה לוקח מאומן כשהן כבר קיימות ולא אתה צריך להפיק מוצגים שמוצגים כאן, מוצגים שמשלבים כל מיני דברים, עלות הפקה של תערוכה כזו מלכתחילה הוא כל כך גבוה שאתה לא תציג אותה חצי שנה.

בלהה ברג:

זאת דווקא דוגמה נהדרת.

היו"ר אילן גילאון:

יש תערוכות עירוניות מקומיות של אומנים מקומיים ועירוניים.

בלהה ברג:

זאת דוגמה נהדרת של תערוכה שעולה מאות אלפי שקלים, יהיו כמה אלפי שקלים מתוכם מוקדשים לנושא הנגישות.

דורית ווליניץ:

בסדר, אבל לא לחצי שנה.

מיה הלוי:

מה שאת אומרת עכשיו, אלה יכולים להיות מאות אלפי שקלים. למה את אומרת שזה אלפי שקלים? את עשית חישוב כמה עולה לייצר את ההנגשה הזאת?

בלהה ברג:

תלוי מה.

מיה הלוי:

אז אל תגידי מספרים.

בלהה ברג:

בואו נעשה סדר. אנחנו מדברים קודם כל על שתי קבוצות. מדברים על קבוצה של הקטנים ואנחנו מדברים על הקבוצה של הגדולים. הקבוצה של הגדולים תהייה חייבת בהתאמות נגישות ואין לכם ויכוח על זה. נכון? גם לגבי התערוכות הזמניות.

מיה הלוי:

לא, גם זה אני לא בטוחה שחצי שנה היא הממד הנכון. זה מה שאני מנסה לומר.

היו"ר אילן גילאון:

זה הנושא. יש מה שנקרא הנגשת המקום על פי המקום ויש מה שנקרא הנגשת התוכן על פי התוכן. אלה שתי החלוקות שאנחנו צריכים לדבר עליהן, כדי שיהיה ברור על מה אנחנו מדברים.

מיה הלוי:

אנחנו מדברים רק על התוכן.

היו"ר אילן גילאון:

ברמת התוכן אנחנו מדברים על משך הזמן, מהי תערוכה זמנית.

מיה הלוי:
אנחנו מדברים רק על תוכן.

היו"ר אילן גילאון:

מה ההתאמות שמחויבות?

בלהה ברג:

את הקטנים פטרנו מהחלק הגדול של ההתאמות היקרות. כשאנחנו מדברים על התאמות יקרות, הקטנים פטורים.

היו"ר אילן גילאון:

זה בכל מקרה, גם אם זאת תערוכה מתמדת.

בלהה ברג:

נכון. בכל מקרה הם פטורים. אז בתערוכות הזמניות נשארים הגדולים.

מיה הלוי:

לא. (ג) זה לא גדולים. לכן אני טוענת ש-שישה חודשים היא הגדרה בעייתית. (ג) הם עדיין לא מוזיאונים גדולים. 

היו"ר אילן גילאון:

אני לא יודע אם (ג) הם מוזיאונים גדולים, אבל קבעתם הגדרה שהיא הגדרה אובייקטיבית שנשמעה כאן קודם. מה שנשאר לקבוע זה את משך הזמן.

מיה הלוי:

כן, את משך הזמן.

מירב גת:

ברשותך, אני רוצה לומר לכל האנשים שכבר איבדנו שיתעוררו.  המשמעות של מה שנאמר כאן על ידי נציגי המוזיאון היא בעצם שלא יהיה ביטוי מבחינת הנגישות לכל התערוכות הקצרות והיותר משמעותיות. מבחינתנו, אני לפחות, כמי שמייצגת את האוכלוסייה שלנו, זה בהחלט לא מקובל.

קריאה:

אנחנו רוצים שהתערוכות יהיו פתוחות לציבור. 

מיה הלוי:

כולנו רוצים אבל אנחנו רוצים שהמוזיאון יהיה מסוגל לעשות את זה ולא שנטיל עליו משימה שתהפוך אותו לעבריין כי הוא לא יצליח לעשות זאת. ברור שאם הוא יוכל, הוא יעשה, אבל המוזיאונים הקטנים לא יוכלו.

היו"ר אילן גילאון:

אנחנו לא צריכים לחזור על הדברים. כבר טחנו את המים האלה. מה שאנחנו מנסים לעשות כרגע, זה להשאיר את הכבש שלם וגם לשבוע באותו זמן. יש עניין ולכן אני לא יודע, יכול להיות שזה עניין של מהויות בסופו של דבר על איזה תערוכות אנחנו מדברים. אם לתערוכה קטנטונת הם צריכים להנגיש, העסק הזה הופך לבלתי רנטבילי ואז כלל לא תהיה תערוכה. יכול להיות שתערוכה שהמשך שלה הוא גם כן שישה חודשים, יכול להיות שצריך להנגיש אותה. לכן העניין הוא לא רק משך הזמן. יכול להיות שצריך לבחון מה סוג הדברים. 

מיה הלוי:

איך תקבע?

היו"ר אילן גילאון:

יש לי בעיה איך קובעים. זה עניין של הסכמות איך קובעים ואיך לא קובעים. אני לא יודע מה לעשות כאן. אני מודה שאני לא יודע מה לעשות.

בלהה ברג:

אני רוצה להסב את תשומת לבכם על מה אנחנו מדברים. סעיף הפטור הזה הוא סעיף הפטור שאומר שהקטנים פטורים וגם הגדולים מקבלים פטור מהמוצגים החזותיים, מלעשות את המוצגים החזותיים.

מיה הלוי:

מודלים תלת ממדיים.

בלהה ברג:

לפני כן. הנושא של חדר המשאבים, ואני קוראת ב-63(ב)(1)(ב): מוצגים חזותיים מרכזיים, תמונות מוגדלות וכל הדברים האלה. בכל זה יש להם פטור. המודלים שהם עול מאוד גדול.

היו"ר אילן גילאון:

זה עיקר העול.

מיה הלוי:

אין ספק.

בלהה ברג:

הם חייבים בדפדפת, בכתיבה, ובין כה וכה היום מכינים טקסטים ביחד עם התערוכות. הם חייבים במידע קולי.

היו"ר אילן גילאון:

מידע קולי הוא דבר שהוא מובנה. זה דבר שיש להם אותו.

בלהה ברג:

נכון.

מיה הלוי:

בואו נוריד את המודלים.  הבעיה הגדולה היא המודלים.

קריאה:

אבל יש לכם פטור מהמודלים.

מיה הלוי:

אם אלה שישה חודשים, אבל אם אלה שבעה חודשים אין פטור מהמודלים. על זה אנחנו מדברים.

קריאה:

לגבי המודלים תהיה שנה.

היו"ר אילן גילאון:

בדיוק. הבעיה המרכזית באמת היא המודלים. בכל השאר יש שימוש בטכנולוגיה קיימת. לא יכולתם להגיע להסכמה הזאת לפני הישיבה? מה שעולה הכי הרבה זה לבנות את המודלים.

מיה הלוי:

נכון. זאת העלות העיקרית. המודלים לאוסף קבע הוא הגיוני בנתונים האלה. לתערוכה מתחלפת, גם אם היא שנה, זה לא הגיוני כי זאת השקעה מאוד גדולה. המודלים יכולים לעלות יותר מהיצירה.

קריאה:
המודל דורש עוד שטח של מחסן, עוד מלאכה, עוד חלל והיא מיותרת.

היו"ר אילן גילאון:

נכון. אם זה היה תלוי בי, אני בכלל הייתי עושה רק מודלים.

מיה הלוי:

אני חושבת שלתערוכות זמניות, המודלים מיותרים.

בלהה ברג:

אז מה כן תהיה נגישות?

היו"ר אילן גילאון:

כל השאר.

קריאה:

המודלים יהיו רק לתערוכות קבועות.

היו"ר אילן גילאון:

בסדר. מודלים משנה והלאה. 

מיה הלוי:

לא. מודלים רק לתערוכות קבע.

היו"ר אילן גילאון:

דיברתם על חצי שנה לשנה, אבל מה עכשיו? חוץ מזה, מודלים גם הם נוסעים עם התערוכות. 

מיה הלוי:

לא, אין מודלים. תבין, אם יש מודלים זה אומר בתי מלאכה, זה אומר עוד שטח למוזיאון, זה אומר עוד חדרים לשים את המודלים.

קריאה:
אין תערוכה שמגיעה מהעולם עם מודלים. 

מיה הלוי:

באיזה מוזיאונים בעולם ראית מודלים בחלל התצוגה? אין כזה דבר. זאת המצאה ישראלית והיא מיותרת. נעשה אותה רק לתצוגות קבע.

היו"ר אילן גילאון:

קודם כל, לא בהכרח זה רע.

מיה הלוי:

כל מה שאנחנו אומרים זה שתערוכות מתחלפות לא יגיעו עם מודלים.

היו"ר אילן גילאון:

אני חושב שזאת תרומה נכבדת. זה שזה עול קשה, הנושא של המודלים, נכון. אתם מדברים על תערוכות שיושבות חצי שנה ונוסעות למקום אחר.

מיה הלוי:

או לא נוסעות. על הנושא של מודלים, זה באמת משהו מקורי שלנו.

קריאה:

כל נגישות השירות הוא משהו שלנו.

מיה הלוי:

לא נכון, היא לא מקורית כי נגישות יש בכל העולם. אתם לא מבינים את המשמעות. פשוט אי אפשר לעשות את זה. זה לעשות עוד חדר למוזיאון.

צביה אדמון:

שמענו. אני חושבת שתערוכה במשך שנה אנחנו יכולים לחייב במודלים.

מיה הלוי:

אף אחד לא יעשה את זה. אף אחד לא יעמוד בזה. זאת גזרה שאף מוזיאון לא יעשה כי אין להם כסף לבנות את המודל ואין להם מקום. אין להם עוד חדר לשים את המודל.

בלהה ברג:

נדב מאקי"ם לא נמצא כאן ואני חושבת שזה חבל כי הוא יכול היה לתת עלויות. הוא בדק דברים והוא מדבר על עלויות שהן לא כל כך גבוהות. רק לפרוטוקול, אקי"ם מבקשים להוריד את זה משישה חודשים.

היו"ר אילן גילאון:

לשלושה חודשים.

בלהה ברג:
בין חודשיים לארבעה חודשים.

היו"ר אילן גילאון:

תערוכה של 48 שעות.

מיה הלוי:

אנחנו מנסים להסביר. אנחנו רוצים שהמוזיאונים יהיו נגישים. זאת המטרה של כל מוזיאון, שהרבה אנשים יגיעו אליו. הנושא של המודל הוא נושא שפשוט הוא בלתי אפשרי. 


המודלים הוא פרק קשה, מורכב ובעייתי. אני חושבת שהמטרה של המוזיאונים בסופו של דבר, לא באנו לנהל כאן את השיחות האלה כדי להתווכח. אנחנו הרי מחפשים דרך לפתור את הנושא. 


לי, כמנהלת מוזיאון מדע, שיש לנו בית מלאכה, אני יודעת בדיוק כמה עולה לעשות מודלים, אני יודעת כמה מורכב לעשות מודלים ובאיזה חומרים עושים אותם. אלה הם חיינו. 

בלהה ברג:
מדברים על מודלים של מוצרים מרכזיים בלבד. לא כל הדברים.

מיה הלוי:

בתערוכה מתחלפת לעשות מודלים, לי כמוזיאון מדע  אין את הבעיה והכל ניתן למישוש אבל אני מייצגת כאן לא את המקרה הפרטי של המוזיאון שלנו כי לנו אין בעיה. כל המודלים שלנו, אפשר למשש אותם ובטח המוצגים המרכזיים. אני יודעת מה המשמעות בשבילנו כבית מלאכה שהוא פנימי. זה עוד לא גוף חיצוני שעושה את זה עם רווח כי אנחנו יודעים מה העלויות. לייצר מודלים עבור מוזיאונים לארכיאולוגיה, לאומנות, לטבע כדי שהם יהיו משישים, אלה עלויות מאוד מאוד גבוהות. אז מה יקרה? או שלא יהיו כאן תערוכות מתחלפות בגלל זה או שלא יעמדו בחוק ואת שני הדברים האלה אנחנו לא רוצים לעשות. הרי זה לא סביר. הנושא של המודלים הוא לא סביר.

קריאה:

רק לתערוכות קבע.

היו"ר אילן גילאון:

תערוכות קבע הן תערוכות שאף פעם לא זזות.

מיה הלוי:

לא. הן זזות.

היו"ר אילן גילאון:

יש את המודל של מיני ישראל שעלה יותר מהקמת המדינה.

קריאה:

והוא מאוד לא יפה ואי אפשר למשש אותו.

היו"ר אילן גילאון:

הוא מאוד לא יפה והוא בדיוק אחד על אחד ישראל. 


צביה, מה אנחנו עושים כאן? יש בעיה. 

ראובן ברון:

יש להם חבל ארוך. כתוב מוצגים מרכזיים.

היו"ר אילן גילאון:

אבל זה לא מה שהם רוצים. אנחנו אנשים רציניים כולנו. אפשר לא לעשות שום דבר וזה הכי הרבה חבל.

צביה אדמון:

נוותר על המודלים.

מיה הלוי:

תודה רבה.

היו"ר אילן גילאון:

חוץ מתערוכות הקבע. השגתם היום הישג גדול. אצל אבו מאזן לא משיגים כאלה דברים.

שמואל חיימוביץ:

מתי תערוכה נחשבת תערוכת קבע?

היו"ר אילן גילאון:

לפי בנימין הלוי, זוכר?  הוא אמר מהי פקודה בלתי חוקית? פקודה שמעליה מתנוסס דגל שחור של אי חוקיות. תערוכת קבע היא תערוכת קבע.

מיה הלוי:

תערוכת קבע היא תצוגה של האוסף. לכן זה הגיוני לעשות מודל למשהו שיש לך באוסף. זה משהו קבוע. אתה מחליף את תצוגת הקבע אבל אלה דברים שיש לך מתוך האוסף.

קריאה:

אבל זה נתון לפרשנות.

מיה הלוי:

לא, זאת לא פרשנות. 

בלהה ברג:

אני רוצה להגדיר מהי תערוכת קבע מבחינת הזמנים.

היו"ר אילן גילאון:

לא חשוב כרגע. באמת שלא.

מיה הלוי:

אני אנסח ואשלח לך בנפרד.

היו"ר אילן גילאון:

בסדר. 

בלהה ברג:
בואו נגיע להסכם עכשיו. אנחנו רוצים לסגור את הסעיף הזה היום.

עידית עמיחי:

אני רוצה להסביר לך למה זה חשוב שהיא תנסח. הניסוח של מהי תערוכת קבע שיוצאת מתוך מחלקת המוזיאונים צריכה איזשהו אישור. זאת אומרת, זה לא משפט משפטי. מהי תערוכת קבע? הרי אנחנו נמדדים, זה חלק ממה שמודדים אותנו. תנו רגע לנסח מה נקראת תערוכת קבע כדי שלא יצא משהו שאחר כך המחלקה או המועצה תגיד מה פתאום הגדרתם את זה ככה.

בלהה ברג:

הבעיה היא לא הניסוח אלא הבעיה שתגדירו לנו בלוח זמנים מהי תערוכת קבע.

עידית עמיחי:

זה מה שהיא תנסה להגדיר, שזה יעמוד בחוק, שזה יהיה מנוסח על פי חוק המוזיאונים. אנחנו הרי מחויבים. יכול להיות שזה יהיה מבוסס על עבודה של האוסף. תני לנו לנסח את זה.

היו"ר אילן גילאון:

אתם תגידו לנו כדי שנבין בגדול, כמה שנים בממוצע יושבת תערוכת קבע?

עידית עמיחי:

בין חמש לעשר שנים. סדר גודל.

בלהה ברג:

רציתם שנה וקיבלתם שנה.

שמואל חיימוביץ:

מורידים את המושג תצוגה זמנית.

היו"ר אילן גילאון:

לא מורידים כלום. מורידים את הדגם, את המודל.

קריאה:

אני מבינה מהדברים שנאמרים כאן שהגבול המבחין בין תערוכה זמנית לקבועה הוא לא כל כך ברור. אז יכול להיות שיבואו מוזיאונים ויאמרו שבעצם כל התערוכות שלהם הן זמניות.

מיה הלוי:

אבל את הגדרת שישה חודשים. הורדנו את המודל.

בלהה ברג:

רק לגבי המודל יש לנו את הוויכוח. אין לנו את הוויכוח לגבי יתר הדברים. אנחנו מדברים על כך שתערוכה זמנית היא עד שישה חודשים וכל הסעיף הזה חל על תערוכות זמניות של עד שישה חודשים. לנושא המודל, אך ורק לנושא המודל,  אנחנו מדברים על הגדרת זמן אחרת. לגבי הגדרת זמן, אני מראש אומרת שתערוכה של חמש שנים היא לא זמנית.

עידית עמיחי:

כל מה שביקשנו זה שכל התערוכות הזמניות לא יהיה בהן מודל.

היו"ר אילן גילאון:

אצלכם במוזיאונים יש הגדרה של משך זמן למה שנקרא תערוכת קבע? כמה זמן?

מיה הלוי:

אצלנו כן, אבל אצלנו אין בעיה של מודלים.

היו"ר אילן גילאון:

עזבי את המודלים כרגע. מהי תערוכת קבע?

מיה הלוי:

בין חמש לעשר שנים. זה אצלנו.

היו"ר אילן גילאון:

כל מה שפחות, זה זמני. כל מה שפחות מחמש שנים, זאת תערוכה זמנית.

קריאה:

תנו לי לבדוק את זה.

היו"ר אילן גילאון:

בסדר. את תבדקי את זה. מה שיהיה סביר לנו, זאת התקופה הזאת של חמש שנים שנראית לי ארוכה מדיי.

עידית עמיחי:

גם אני חושבת שזה הרבה. אני אבדוק ואני אעשה בירור עם כל המוזיאונים.

היו"ר אילן גילאון:

כמה זמן ייקח לך לתת לנו תשובה? בישיבה הבאה אני יכול לגמור את זה? בסדר. התקדמנו קצת. יש לנו עוד סעיף.

אייל לב ארי:

אנחנו ממשיכים ל-65(א). 


מרכזי מבקרים. 

שמואל חיימוביץ:

אני שואף, אם אפשר, לסיים היום את סעיף המוזיאונים ולכן יש לי הצעה. שיהיה כתוב כל תערוכה מעל שלוש שנים צריכה טיפול גם בנושא של המודלים, בלי לקבוע אם זה קבע או לא קבע.

קריאה:

למה שלוש שנים?

שמואל חיימוביץ:

אני לא רוצה לקשור את זה בכלל עם המושג קבע או לא קבע.  מעל שלוש שנים, זה מספיק זמן.

קריאה:

אבל ב-(א) עד (ג).

בלהה ברג:

לא, רק על מודלים. 

היו"ר אילן גילאון:

בואו נסגור את זה.

שמואל חיימוביץ:

רק על מודלים.

היו"ר אילן גילאון:

בסדר. גם אתם חושבים שזה כנראה אולי ההגדרה הזאת. התחלנו מחצי שנה, עברנו לשנה והגענו לשלוש שנים. 

קריאה:

שמואל, למה שלוש שנים? 

היו"ר אילן גילאון:

הוא הגיע מזה שהוא רוצה להגיע לפשרה שהיא פשרה הגיונית. 

קריאה:

אנחנו נכניס את זה בסעיף (4)(ב) שזה סעיף המודלים.

ראובן ברון:

כל התערוכות הזמניות יסתיימו בשנתיים ו-11 חודשים ואז לא יצטרכו מודלים. למה לא שנתיים?

היו"ר אילן גילאון:

ראובן, בגלל דברים כאלה אנחנו מסובכים עם תורכיה. תפסיק.  בדקנו. כולם יצאו מרוצים וזהו. הסכם טוב הוא כאשר כולם יוצאים מרוצים או כולם יוצאים לא מרוצים. 

קריאה:

שאלה לגבי הגדרה של מרכז מבקרים. מרכז שירות למשל של מכירה, גם הוא נכנס לגדר ההגדרה של מרכז מבקרים? לפי ההגדרה כתוב מתחם שפתוח לציבור וכולי. 

בלהה ברג:

זה מרכז שירות.

קריאה:

אבל יש גם מרכז שירות שמוכר מוצרים.

בלהה ברג:

זה בכלל לא שייך למכירה. אין לזה שום קשר למכירות. אנחנו מדברים על מרכז מבקרים שפתוח לציבור על מנת שיבוא לבקר ולהתרשם מדברים ולא מכירה.

היו"ר אילן גילאון:

תערוכה שהיא גם מוכרת. יריד.

שמואל חיימוביץ:
 
לא, אין קשר. זה לא המבחן.

קריאה:

עמק החולה, שם יש מרכז מבקרים, יש שם צפרות.

אייל לב ארי:

מרכזי מבקרים. 65(א).


מרכז מבקרים, ביצוע התאמות נגישות אלה לפי העניין:


(1)
הוראות תקנות 9 עד 35 לפי העניין.


(2)
התאמות נגישות לסיורים מודרכים כאמור בסימן י"א לפרק זה.

(3)
יוצגו במרכז המבקרים סרטים. יסופק המידע הקולי הנכלל בהם באמצעים כאמור בתקנת משנה 63(ב)(2).

קריאה:

זה הפך לסעיף 63(ב)(3).

אייל לב ארי:

צודקת. מידע קולי הוא ב-(3).

לבקשת אדם עם מוגבלות, יינתן תיאור המידע הוויזואלי הנכלל בסרט בעל פה בדפוס נגיש או בדפוס נגיש עם פישוט לשוני בהתאם למוגבלותו ולפי העניין.

יוצגו מושבים לציבור לשם צפייה בסרט, יוודא החייב כי אדם המתנהל בכיסא גלגלים יוכל לצפות בסרט יחד עם שאר הצופים ויספק לבקשת אדם עם מוגבלות מושב מותאם שיוצב במקום הולם ממנו יוכל לצפות בסרט.

קריאה:

צריך לתת הנחיות.

שמואל חיימוביץ:

זה קיים. כבר התייחסנו. קודם כל, בתקן.

קריאה:

אבל צריך להפנות לתקן  כמו שביתר המקומות הפנינו לתקן.

צביה אדמון:

תקן ישראלי 1918, בסעיף 2102.

שמואל חיימוביץ:

זה כולל את המושב המיוחד?

צביה אדמון:

כן.

אייל לב ארי:
(4)
חייב לספק נגישות באמצעות מישוש מוצגים תלת ממדיים המוצגים במקום למעט אם ביצוע התאמה זו עלול לגרום לנזק למוצגים לאדם עם מוגבלות או לאדם אחר.

ראובן ברון:

לא כתוב כאן שהוא צריך לעשות דגמים. כתוב שאם יש מוצגים, אפשר לגעת בהם בתנאי שהם לא גורמים נזק אבל לא כתוב שיש מקום במקום כזה, במרכז מבקרים, לעשות דגמים. זה מה שדיברנו על החולה, יש ציפורים, לתת כמה דוגמאות של ציפורים כדי שלאנשים בכלל יהיה מושג על מה מדובר. תצפית נוף במרכז מבקרים, יש שם דגם ואלה דברים שקיימים ואני לא ממציא אותם.

אייל לב ארי:

צריך לבדוק את זה. השאלה אם זה בעצם מוזיאון מוגדר באתר, עניין הדגם או לא.

ראובן ברון:

בגני חיות זה מופיע.

צביה אדמון:

אני רוצה להבין. אתה רוצה שבמרכזי מבקרים כאלו יהיו  גם דגמים תלת ממדיים? במרכזי מבקרים בדרך כלל יש תמונות ויש שם תערוכות. בדרך כלל זה ניתן למישוש ולנגיעה כי זה אינטראקטיבי. אלה מרכזי מבקרים שהאוריינטציה שלהם עם הזמן הולכת ונהיית יותר אינטראקטיבית.

ראובן ברון:
אני אתן לך שתי דוגמאות.

בלהה ברג:

אם זה לא ניתן למישוש, זה מרכז מבקרים קבוע והוא לא תערוכה זמנית. זה משהו דומה למוזיאונים. כאשר התערוכה במרכז המבקרים היא קבועה, כלומר, כן הייתי מגדירה את זה שנה ומעלה, ולא ניתן למשש ואין שם תערוכה אינטראקטיבית, יוצבו גם דגמים.

היו"ר אילן גילאון:

צריך להגדיר את זה לגבי איזה דברים צריך לשים? מרכזי המבקרים, אלה יכולות להיות מכוניות.

בלהה ברג:

מוצרים מרכזיים, כמו שכתבנו במוזיאונים.

אילן שפירא:

יש מרכז מבקרים בדואר. יש לנו שם מאה בולים שונים. את הצבי כל הילדים יכולים לבוא, להאכיל וללטף. גם עיוורים יכולים לעשות זאת ואין בעיה, אבל הבולים, אני אעשה דגם של איך נראה הבול?

קריאה:

אני דווקא מבינה שהדברים הדו ממדיים יותר פשוטים. 

היו"ר אילן גילאון:

אני רוצה שתמחיש לנו איך זה עובד אצלכם.

אילן שפירא:


יש לי מאה בולים עם מאה תמונות שונות.

היו"ר אילן גילאון:

יהיה אפשר לעשות דגמים לבולים ולא לתמונות. דגם עושים על דבר שצריך למשש אותו. במקרה הזה, חיות. אני מניח שהם מתכוונים לדבר שאפשר לבנות לו מודל.

אילן שפירא:


בסדר, אבל צריך להגדיר כדי שזה יהיה ברור.

היו"ר אילן גילאון:

אני לא יודע איך להגדיר את זה משפטית. איך אנחנו נגדיר את אותה קבוצה? ישראל, יש לך רעיון?

ישראל אבן זהב:

תבנה מודל אבל המודל שאתה בונה הוא בקנה מידה שונה לגמרי. אדם מהישוב, מי שלא מתעסק בתכנון דברים כאלה, לא יבין שאם הכוס הזאת מיוצרת בטבע בגובה של חמישה מטרים, ניתן לו כוס, אבל מה זה ייתן לו? שזה כוס ולא מעבר לזה. זה לא ייתן לו שום מושג על הגודל.

קריאה:

תהיה לו חוויה.

ישראל אבן זהב:

איזו חוויה? זה נראה לי אבסורד כל המודל הזה.

שמואל חיימוביץ:

תשאיר משהו לדמיון.

היו"ר אילן גילאון:

אתה בא לסבך לנו את החיים עוד יותר?

ישראל אבן זהב:
כן, כי זה נראה לי אבסורד. הכנת מודלים דורשת הרבה עבודה ואני יודע מה זה מודלים. זה לא ייתן לאדם מהרחוב את סדר הגודל של המבנה.

היו"ר אילן גילאון:

אחרי הישיבה נרד למטה, שם יש מודל של האגף החדש שתוכלו לראות.

שמואל חיימוביץ:

המודל אמור לתת תיאור ככל שניתן בשפה פשוטה ולא זהה אחד לאחד אלא הדגמה. כשאתה מדבר על משהו ואתה רוצה להמחיש את זה ואדם עם מוגבלות ראייה לא רואה, פשוט למסור את המסר. אני לא אומר שתיקח את החזית של הכנסת ותעשה מודל מדויק עם החלונות.

ישראל אבן זהב:

שמואל, אתה פשוט תטעה אותו כי המודל הוא תמיד דגם מוקטן ולא מוגדל.

שמואל חיימוביץ:

אתה מוסיף לו מידע לעומת מה שיהיה לו בלי מודל.

ראובן ברון:

ישראל, במודל אפשר להוסיף איש קטן ויש איזשהו קנה מידה.

צביה אדמון:

אני יכולה להציע ניסוח?

היו"ר אילן גילאון:

כן.

צביה אדמון:

בסיפא של סעיף קטן (4): לא יהיה ניתן לספק נגישות ומישוש במישרין למוצגים מרכזיים בתערוכה הנערכת במשך שנה ומעלה, יבוצעו התאמות כאמור בתקנת משנה 63(ב)(4)(ב).

היו"ר אילן גילאון:

למה עשית שנה ולא יותר?

צביה אדמון:

זאת הייתה ההצעה. משהו קבוע.

היו"ר אילן גילאון:

לגבי מרכזי מבקרים.

צביה אדמון:

זה במרכזי מבקרים.

היו"ר אילן גילאון:

זה יותר חמור מאשר למוזיאונים?

צביה אדמון:

האמת היא שלדעתי במרכזי מבקרים כאלה התחלופה של המוצגים היא גבוהה. אלה לא מוזיאונים.

אילן שפירא:

תוציא אותנו מהכלל.

היו"ר אילן גילאון:

במה שהיא מגדירה כאן, אין לך שום בעיה.

דוד חדד לוי:

למה? יש לי בעיה. התערוכות שלנו הן מעל שנה והן קבועות. אני לא אתחיל לבנות לכל דבר, לכל פריט, מודל.

היו"ר אילן גילאון:

למה אתה קורא מרכז מבקרים?

דוד חדד לוי:

יש לנו מוזיאון שהוא מרכז מבקרים.

היו"ר אילן גילאון:

זה מוזיאון. זה לא מרכז מבקרים.

דוד חדד לוי:

אבל הוא מוגדר כמרכז מבקרים כי אין לנו הכנסות. אנחנו לא מקבלים כסף עבור המרכז הזה. מגיעים לשם בתי ספר, מגיעים לשם אנשים בעלי מוגבלויות, מגיע לשם כל העולם.

היו"ר אילן גילאון:

צביה, להם יש מוזיאון והוא נקרא גם מרכז מבקרים. הוא ילך לפי הקולה של השלוש שנים או לפי החומרה של השנה?

דוד חדד לוי:
אני גם לא מקבל הכנסות. אין לנו הכנסות.

היו"ר אילן גילאון:

כל כמה זמן אתה מחליף שם את המוצגים?

דוד חדד לוי:

אין החלפות.

היו"ר אילן גילאון:

זה קבוע לכל החיים?

דוד חדד לוי:

ודאי. אנחנו רק מוסיפים כל הזמן. 

צביה אדמון:

יש לו שם מוצר מרכזי אחד, שיעשה מודל.

היו"ר אילן גילאון:

לא, הוא כמוזיאון קטן פטור?

צביה אדמון:

זה לא מוזיאונים. הסעיף הזה לא חל על מוזיאונים.

דוד חדד לוי:

לא נוכל לעמוד בזה.

קריאה:

זאת מהותו של מרכז מבקרים.

דוד חדד לוי:

מרכז מבקרים שגובה כסף  יכול להוציא תוצאות, אבל לנו אין כסף.

קריאה:

כל מרכז מבקרים הוא כדי לייצג איזשהו גוף.

היו"ר אילן גילאון:

אתם תתחילו לגבות כסף באבו-כביר.

דוד חדד לוי:

יש לנו עשרות אקדחים למשל. תבני לעשרה אקדחים? זאת עלות כספית.

היו"ר אילן גילאון:

מה מפריע לך?

דוד חדד לוי:

זאת העלות הכספית שאני צריך לבצע אותה. זה מה שמפריע לי.

אייל לב ארי:

דיברה צביה על מוצגים מרכזיים.

קריאה:
גם להקמת מרכז מבקרים יש עלות.

דוד חדד לוי:

בסדר, אבל למרכז מבקרים יש הכנסות ואילו לנו אין הכנסות.

היו"ר אילן גילאון:

צביה, הם יכולים להיכנס במסגרת פטורים של דברים אחרים?

אילן שפירא:

למשל בולים. יש לי מאה בולים.

היו"ר אילן גילאון:

היא ענתה. עכשיו היא ניסחה לך. אתה לא צריך לעשות בולים.

אילן שפירא:

אני כן סעיף. יש סעיף ואני צריך לעשות דגמים.

היו"ר אילן גילאון:

אבל היא ניסחה לך באיזה מצבים. כרגע אתה לא צריך. את הבול אתה לא יכול להמחיש.

אילן שפירא:

אני מסכים אתך.

היו"ר אילן גילאון:

חשיש הוא יכול להמחיש, אבל אתה לא יכול להמחיש בול.

צביה אדמון:

יש פתרון לזה. 

אילן שפירא:

תגדיר אותי כמו את משרד הביטחון.

היו"ר אילן גילאון:

זאת הצעה מרחיקת לכת מאוד.

אילן שפירא:

רק לקטע של המוזיאונים.

צביה אדמון:

אנחנו מדברים על מוצגים תלת ממדיים. לגבי בולים, אפשר להתווכח אם זה בכלל משהו תלת ממדי.

היו"ר אילן גילאון:

הוא לא תלת ממדי?

צביה אדמון:

מבחינה פיזיקלית, כן.

היו"ר אילן גילאון:

אפילו בול משולש הוא לא תלת ממדי.

צביה אדמון:

בואו נגיד שבולים הם דו ממדיים לצורך הדיון.  

היו"ר אילן גילאון:

בסדר. איך את פותרת את הבעיה של משטרת ישראל?

צביה אדמון:

מה הבעיה? נניח מדובר בתערוכת אקדחים, הם לא יכולים לעשות מודל של אקדח אחד?

דוד חדד לוי:
זה לא רק אקדח אחד. זה אקדח אחד, זה סכין אחת, זה רובוט אחד וכולי. כל דבר זה אחד.

צביה אדמון:
אני לא יודעת אם היית בדיונים קודמים. אנחנו אמרנו על מוצגים מרכזיים ולא אמרנו שמכל סוג אתה צריך לעשות. אתה יכול לבחור.

היו"ר אילן גילאון:

אתה יכול להשתמש במוצג האמיתי בתור מודל.

דוד חדד לוי:

זה אסור.

היו"ר אילן גילאון:

תוריד לו את הנוקר. 

דוד חדד לוי:

לא, זה לא משנה.

צביה אדמון:

אתה לא צריך מכל אקדח לעשות דגם. מספיק לך בכלל התערוכה אם תעשה מוצג אחד או שניים.

דוד חדד לוי:

תבואי למוזיאון ותראי.

היו"ר אילן גילאון:

לא, צביה, הוא לא יכול לעשות אחד או שניים. אם הוא יכין אקדח או שניים, זה יספק אותך?

צביה אדמון:

כן. 

היו"ר אילן גילאון:

תכין אקדח או שניים. יש לו הרבה מוצגים שהוא מציג אותם.

צביה אדמון:

שיבחר.

היו"ר אילן גילאון:

מה יבחר? כמה הוא חייב?

צביה אדמון:

אנחנו הרי דיברנו בראשית  התקנות.

היו"ר אילן גילאון:

אני רוצה להבין. אני מרכז מבקרים.

צביה אדמון:

בסעיף המוזיאונים אמרנו שלא חייבים לעשות מכל מוצג מודל אלא רק מוצגים מרכזיים בתערוכה.

דוד חדד לוי:
אבל אלה מוצגים מרכזיים. הכול זה מרכזי.

היו"ר אילן גילאון:

איך את מגדירה מרכזי?

צביה אדמון:

לכל תערוכה יש אוצר והוא מגדיר מה זה מוצג מרכזי. הם ייקחו אוצר והוא יגדיר להם.

היו"ר אילן גילאון:

את תסתפקי באחד?

צביה אדמון:

כן.

היו"ר אילן גילאון:

אתה צריך רק אקדח.

דוד חדד לוי:

לך לשוק הכרמל ותקנה אקדח.

היו"ר אילן גילאון:

היא אומרת לך. הם מסתפקים בזה ולכן אין לי מה לומר לך. אחד מספיק? זה חייב להיות מוגדר במדויק.

צביה אדמון:

דיברנו על זה. דיברנו ארוכות על מה אלה מוצגים מרכזיים. 

היו"ר אילן גילאון:

דיברנו ודיברנו, אבל אני צריך לדעת מה נדרש ממנו. הוא צריך לדעת מה נדרש ממנו.

צביה אדמון:

אני הסברתי לו אבל הוא לא מוכן לקבל את דעתי ואני לא מבינה למה.

דוד חדד לוי:

אני לא יודע.

היו"ר אילן גילאון:

מוצג אחד, שיהיה כתוב.

צביה אדמון:

אחד או שניים.

דוד חדד לוי:

מוצג אחד מכל מיני סוגי סמים? מוצג אחד מכל מיני סוגי אקדחים?

היו"ר אילן גילאון:

לא. סמים תביא יותר.

צביה אדמון:

למה אתה מתעקש לא להקשיב לי? הסברתי לך שהפרשנות שלך מוטעית.

דוד חדד לוי:

למה מוטעית?

צביה אדמון:

משום שאנחנו מדברים על מוצג מרכזי. יש לך מאתיים מוצגים בתערוכה, תבחר מהחשובים שבהם.

דוד חדד לוי:

יש לנו יותר מ-10,000 מוצגים.

היו"ר אילן גילאון:

אחד יספיק?

צביה אדמון:

כן.

דוד חדד לוי:

אז תגידו את זה בחוק.

בלהה ברג:

לכל תערוכה יש אוצר. האוצר צריך לבחון.

היו"ר אילן גילאון:

יש לו 10,00 מוצגים, אז הוא יעשה רק אקדח?

בלהה ברג:

לא. 

צביה אדמון:

האוצר יחליט.

בלהה ברג:

אם יש לו 10,000 מוצגים, הוא צריך לבחון איזה סוג של מוצגים. אם במוצגים האלה יש מסים, אקדחים, מרגמות וטילים, הוא יצטרך לקחת אולי טיל אחד, אקדח אחד וסם אחד. מי שבונה את התערוכה יצטרך לעשות איזשהו ניתוח של המוצגים ולבחור את הדברים המרכזיים.

היו"ר אילן גילאון:

שמואל, תסביר לנו מה קורה כאן.

שמואל חיימוביץ:

אני רוצה להזכיר שבזמנו אמרנו שבנגישות באתר תתאפשר חוויה דומה. 

היו"ר אילן גילאון:

כן, אבל יש לו 10,000 מוצגים.

שמואל חיימוביץ:

אם אנחנו מסכימים למושג חוויה דומה, אפשר לומר שהאוצר צריך להפעיל שיקול דעת  איך הוא מייצר את המושג הזה חוויה דומה.

היו"ר אילן גילאון:

יש לי רעיון בשבילך. אחד שבא למוזיאון, אתה ישר מצמיד אותו למרדף חי ואז הוא מקבל חוויה דומה.

דוד חדד לוי:

אני חושב שמרכז מבקרים שהוא ללא הכנסה, ואין הרבה כאלה, הוא לא יכול לעמוד בזה.

היו"ר אילן גילאון:

לא קבענו את העניין הזה.

דוד חדד לוי:

אבל הוא לא יכול לעמוד בזה.

שמואל חיימוביץ:
אני מזכיר לכולנו שאנחנו עוסקים כאן בהנגשה של מקומות פתוחים לציבור. מרגע שפתחתם את המרכז הזה לציבור, אתה לא יכול להתעלם מזה.

דוד חדד לוי:

זאת אומרת, לסגור אותו לציבור וגמרנו.

שמואל חיימוביץ:

אני בטוח שאתה כל כך רוצה שהוא יהיה פתוח, שתמצא גם את הדרך.

דוד חדד לוי:

צריך גם להתחשב בעלויות הכספיות ולראות אם אנחנו מסוגלים לעמוד בהן. אני לא מסוגל כמשטרת ישראל לקנות ניידת, אז נהיה מסוגלים לעמוד בבניית מודלים לאקדחים? באמת, תחשבו על זה. עד היום לא התווכחנו אתכם. אילן, לפי דעתי זה מיותר. עד היום הלכנו אתכם עד הסוף עם כל השינויים במבנים ההנדסיים והכל, ולא התנגדנו, אבל יש דבר אחד שצריך לבוא ולעמוד על הרגליים האחוריות כי יש כאן הוצאה כספית מיותרת. 

היו"ר אילן גילאון:

אנחנו נחשוב על איזשהו פתרון יצירתי. נמצא את ההסדר המשפטי. 

שמואל חיימוביץ:

אבל דגם לא חייב להיות אחד לאחד.

היו"ר אילן גילאון:

נחשוב על איזשהו פתרון יצירתי במקרה הזה. אני מודה שאני לא יודע לאן לשייך את הדיון הזה.

בלהה ברג:

יש לי עוד איזושהי הערה על משהו על משהו שעברנו עליו קודם ביעף. אחת ההערות הייתה לגבי מספור של שילוט מובלט וזה עבר מאוד מאוד מהר. עברנו כאן על הסעיפים וכשדיברנו על שילוט מובלט, אני חושבת שאכן אין צורך בשילוט מובלט על כל אחד מהמוצגים אבל כן נכון שיהיה שילוט מובלט שיהיה מקביל לאיזי גייד. זאת אומרת, כאשר אדם עם מוגבלות מקבל כבר את ההתאמה – ואנחנו כאן דורשים שהאיזי גייד יהיה מותאם אליו – חייבת להיות הלימה בין האיזי גייד לבין המספור במקום והמספור צריך להיות מובלט כדי שהוא יוכל לזהות בפני איזה מוצר הוא נמצא. 

היו"ר אילן גילאון:

מובלט במישוש.

בלהה ברג:

נכון. אנחנו חושבים שהמספור המובלט, אפשר לוותר עליו באופן כללי בכל אחד מהמוצגים של המוזיאונים.

היו"ר אילן גילאון:

זאת קצת בעיה, כי הם לא כאן.

גבריאלה עילם:

אבל זה מאוד לא מעשי לחשוב שאדם יוכל ללכת ולמשש בתחום של תמונות והמוצגים הם לא למגע. מי שצריך מישוש, לא רואה או כמעט לא רואה.

היו"ר אילן גילאון:

זה לא חייב להיות על התמונה.

גבריאלה עילם:

אבל איך הוא ידע איפה למשש?

קריאה:

אם זה רק ניגודי, זה יותר חמור. אם זה רק ניגודי, אין לו יכולת לגשת.

גבריאלה עילם:

איך הוא יזהה?

קריאה:

אנחנו דורשים מאיזי גייד, אבל איך הוא יזהה את המקום? לפי השיטה שלך גם לא צריך לדרוש איזי גייד.

גבריאלה עילם:
המישוש פשוט לא מעשי.

קריאה:



גם הניגודיות והגודל לא מעשיים.

גבריאלה עילם:

אני מדברת על מגע.

קריאה:

אני חושב שזה דבר מאוד יקר. המוזיאונים לא כאן.

קריאה:

הוא לא יקר. הוא ממש לא יקר.

היו"ר אילן גילאון:

הוא לא יקר באופן יחסי.

קריאה:

לבודדים כן, אבל  אם במוזיאונים יש לך באיזי גייד הזה מאה מוצגים, אתה צריך מאה כאלה.

קריאה:

זה לא הפתרון. יש היום כבר טכנולוגיות. איזי גייד הרי זה שם של חברה מסוימת, של מדריכים קוליים שכשאתה מגיע מול המוצג, אתה מזהה את המדריך אצלך וזה משדר לך מיד את מה שנאמר. העניין הוא להכניס עכשיו ולומר להם שהם יהיו מחויבים בסוג כזה של מדריך קולי, אני חושבת שזה אולי כבד מדיי.  יש טכנולוגיות שונות וצריך לחשוב שאם אנחנו כבר אומרים שאנחנו נותנים להם התאמה ואנחנו נותנים להם מדריך קולי, הם צריכים לדעת שהמדריך הקולי הזה יהיה אפקטיבי.

היו"ר אילן גילאון:

אני מבקש שנדון בזה - כדי שזה לא יהיה מחטף או משהו כזה – מול המוזיאונים.

קריאה:

ראובן, צריכה להיות גם התייחסות שלך לעניין הזה. מה אתה מציע.

היו"ר אילן גילאון:

לא נפתח את הדיון. נתייעץ אתם. יכול להיות שזה לא ממש כבד ואולי כן אפשר ואולי אפשר בחלקו. 

אייל לב ארי:
(5)
במקום אירועים לציבור עם אירועים כגון הצגות או חידונים, יספק החייב התאמות כאמור בתקנה 57(2)(א) ולבקשת אדם עם מוגבלות בתיאום מראש תרגום לשפת סימנים.

(6)
נותן החייב שירות ציבורי נוסף, יחולו ההוראות המתאימות לפי אותו שירות נוסף שניתן.

היו"ר אילן גילאון:

בסדר.

קריאה:

ב-(5), לבקשת אדם זמן סביר מראש, כמו שתמיד יש בתרגום לשפת סימנים.

צביה אדמון:

זה בתיאום מראש. התיאום כולל את הזמן.

קריאה:

שיהיה כתוב.

צביה אדמון:

התיאום מראש הוא יותר רחב מזמן סביר.

היו"ר אילן גילאון:

בסדר.

ראובן ברון:

מדובר במרכז מבקרים והוא לא מוזיאון. אין כאן בעיה של איזי גייד. לא מחלקים בדרך כלל במרכזי מבקרים מוצרים כאלה. אם אין איזי גייד לדוגמה, צריך לבקש שבכיתובים מהותיים וכולי תהיה השמעה או הקראה של הכיתוב.

שמואל חיימוביץ:

שכן יהיה איזי גייד.

קריאה:

מדריך.

ראובן ברון:
אם יש מדריך, זה במסגרת סיורים. זה נפתר קודם. אם אין מדריך ומותר גם להגיע לבן אדם לבד למרכז המבקרים, השאלה אם אין איזושהי אפשרות. יש מה שנקרא מסבירן למשל.

היו"ר אילן גילאון:

צביה, את שומעת מה הוא אומר? זה נכון. 

צביה אדמון:

תגיד עוד פעם.

ראובן ברון:

הצעה. אנחנו מדברים על מרכז מבקרים שאין חובה שהוא יהיה עם איזי גייד. אני מבקש שאם יש שם כיתוב מהותי, שתהיה אפשרות של השמעה או הקראה של אותו כיתוב מהותי לאדם שצריך את זה.

צביה אדמון:

זאת בדרך כלל המשמעות של מרכז מבקרים. נערכים בו סיורים מודרכים ויש מדריך שמסביר את כל הדברים. זה לא מוזיאון בו הולכים באופן עצמאי ומסתכלים על הדברים. זה הבדל מהותי ולכן שמים את זה בסעיף נפרד. הבעייתיות של מרכזי מבקרים היא דווקא המתקנים שבהם והם לא תמיד מותאמים לאנשים עם מוגבלויות, מתקנים אינטראקטיביים.

היו"ר אילן גילאון:

אצלכם במשטרת ישראל כך זה נוהג?

דוד חדד לוי:

יש לנו מדריכים שמלווים את הקבוצות.

צביה אדמון:
ראובן, אני רק אומר לך שיש כאן בעיה שלא מצאתי לה פתרון. לא רק עניין של השילוט אלא הנושא של המכשירים האינטראקטיביים. עוד לא מצאתי פתרון בגלל השינויים הטכנולוגיים. יש ספרות לגבי הטבות של מכשירים שהיו במוזיאונים ובתערוכות בשנות ה-80 ואני חושבת שכולנו חווינו אותם בשלב כזה או אחר, לוחצים על כפתור ואז נדלק אור על המסך וכולי. היום כבר יש עזרים ממוחשבים שהם הרבה יותר מתקדמים ואני לא בטוחה שבכלל יש להם התאמה. לכן לא הכנסתי את הדבר הזה לסימן הזה. הנושא של השילוט והקראה, זה הדבר היותר פשוט.

ראובן ברון:

אם כך, אפשר לעשות זיקה בין מרכז מבקרים לבין סיורים?

צביה אדמון:

כתבנו. זה כאן. 

קריאה:

התאמת נגישות וסיורים מודרכים כאמור בסימן י"א לפרק.

ראובן ברון:
אם יש סיורים במרכז מבקרים, הם יהיו לפי הסעיף ההוא.

צביה אדמון:

לפי סימן סיורים מודרכים שעוד לא דנו בו, אבל נדון בו בשבוע הבא.

ראובן ברון:

השאלה מה קורה לאדם בודד. האם אדם בודד שמגיע, הוא מגיע כסייר מודרך או לא?

צביה אדמון:

אין. אני לא רואה שמישהו ייכנס למרכז המבקרים והוא אדם עם מוגבלות ראייה ומבקש סיוע, שלא יקבל. לא כתבנו את זה, אבל אנחנו יכולים לכתוב את זה.

קריאה:

אדם שמבקש סיוע, ממילא חייבים לתת לו אותו.

צביה אדמון:

האופי הוא שונה, הוא אופי קבוצתי במרכזי מבקרים.

היו"ר אילן גילאון:

בסדר. תודה רבה לכולכם.

הישיבה ננעלה בשעה 15:00

